Намознинг шартлари ҳақидаги боб – Islom Nuri\nНамознинг шартлари ҳақидаги боб\nШарт – луғатда белги ва аломат маъносини англатади. Шариатда эса – унинг йўқлигидан йўқлик лозим келадиган, лекин борлигидан борлик ҳам, йўқлик ҳам лозим келмайдиган нарсага айтилади. Намознинг шартлари – намознинг яроқли бўлиш-бўлмаслиги имкониятга қараб унга боғлиқ бўладиган нарсалардир.\nНамознинг ўзига хос шартлари бўлиб, ўша шартлар ёки уларнинг баъзилари топилмаганда намоз яроқли бўлмайди. Жумладан:\nБиринчи: Вақти кириши\nАллоҳ таоло айтади: «Албатта, намоз мўминларга (вақти) тайинланган фарз бўлди» (Нисо: 103). Яъни, унинг фарзлиги муайян вақтларга чекланди. Аллоҳ таоло унинг вақтларини белгилаб, чегаралаб қўйди, мусулмонлар беш вақт намозга махсус вақтлар тайин қилинганига ва уларни вақтидан олдин ўқиш кифоя қилмаслигига ижмоъ-иттифоқ қилганлар.\nАмирул-муъминийн Умар ибн Хаттоб розияллоҳу анҳу айтадилар: «Намознинг вақти бор, Аллоҳ унга ўша вақтни шарт қилган, усиз яроқли бўлмайди» (Ибн Ҳазм «Ал-муҳалло»да (2/239) келтирган).\nНамоз вақти кириши билан фарз бўлади. Чунки, Аллоҳ таоло: «Қуёш оғишидан то тун қоронғусигача намозни тўкис адо қилинг ва тонгги ўқишни (бомдод намозини) ҳам (тўкис адо қилинг). Зеро тонгги ўқиш (кеча ва кундуз фаришталари) ҳозир бўладиган намоздир» (Исро: 78).\nУламолар ушбу оятдан ва қуйидаги бошқа оятлардан келиб чиқиб, намозни аввалги вақтида ўқишнинг афзаллигига ижмоъ қилганлар: «Яхши ишларга шошилингиз!» (Бақара: 148), «Ва Парвардигорингиз томонидан бўлғувси мағфиратга ҳамда тақводорлар учун тайёрлаб қўйилган (эни осмонлар ва Ер баробарида бўлган) жаннатга шошилингиз!» (Оли Имрон: 133), «(Учинчи тоифа бўлмиш барча яхши амалларга) пешқадам бўлувчи зотлар (жаннат неъматларига эришишида ҳам) пешқадам бўлувчи зотлардир! Ана ўшалар ноз-неъмат боғларида (Аллоҳ таолога) яқин қилинувчилардир» (Воқеа: 10-12). «Саҳиҳайн»да келади: Расулуллоҳ соллаллоҳу алайҳи ва салламдан: «Қайси амал Аллоҳга энг суюмли?» деб сўралганда У зот: «Вақтида ўқилган намоз» деб жавоб бердилар (Бухорий (527), Муслим (85) Абдуллоҳ ибн Масъуд розияллоҳу анҳудан ривоят қилганлар). Аллоҳ таоло деди: «Барча намозларни ва хусусан ўрта намозни (аср намозини) сақланглар — ўз вақтларида адо қилинглар!» (Бақара: 238).\nБир кеча-кудузда беш вақт намоз фарз қилинган бўлиб, Аллоҳ таоло улардан ҳар бирини бандаларнинг ҳолатларига муносиб равишда тайин қилди, шу вақтларда ўқиш уларни бошқа ишларидан тўсмайди, балки ўша ишларига ёрдам ҳам беради ва қилиб қўядиган хатоларига каффорат ҳам бўлади. Расулуллоҳ соллаллоҳу алайҳи ва саллам уни оқиб турган анҳорга ўхшатганлар ва унда кунига беш марта чўмилиб турган одамда кир қолмаслигини айтганлар (Бухорий (528), Муслим (667) Абдуллоҳ ибн Масъуд розияллоҳу анҳудан ривоят қилганлар). Ушбу вақтлар қуйидаги вақтлардир:\n1) Пешин намозининг вақти кун тиккадан ботиш томонга мойил бўлганидан бошланади, «Қуёш оғишидан то тун қоронғусигача намозни тўкис адо қилинг» оятида (Исро: 78) айтилган دلوك (қуёш оғиши) шудир. Куннинг мойил бўлиши ҳар нарсанинг сояси ғарб томонда йўқолиб, шарқ томонда пайдо бўлиши билан билинади. Пешин намози вақти то ҳар нарсанинг сояси узунликда ўзи баробарича бўлгунича давом этади. Расулуллоҳ соллаллоҳу алайҳи ва саллам: «Пешиннинг вақти қуёш тиккадан ботиш томонга оғгач, кишининг сояси бўйи баробари бўлиб, аср вақти киргунга қадар», деганлар (Имом Муслим (612) Абдуллоҳ ибн Амр розияллоҳу анҳумодан ривояти).\nУни аввалги вақтида ўқиш мустаҳабдир. Аммо, кун қаттиқ қизиган кунларда иссиқнинг тафти пасайгунича кечиктирса яхши бўлади. Чунки, Расулуллоҳ соллаллоҳу алайҳи ва саллам: «Ҳарорат кучайганида намозни (яъни пешинни) салқинлатиб ўқинглар, чунки ҳароратнинг кучайиши жаҳаннамнинг уфуришидандир», деганлар (Бухорий (536), Муслим (615) Абу Ҳурайра розияллоҳу анҳудан ривоят қилганлар).\n2) Аср намози вақти пешин вақти тамом бўлганидан, яъни ҳар нарсанинг сояси ўзининг узунлигига тенг бўлганидан бошлаб, уламоларнинг бу ҳақда айтган сўзларининг кучлироғига кўра, то қуёш қизаргунича (яъни нурсизлангунича) давом этади. Уни аввалги вақтида ўқиш суннатдир. У фазилатли бўлгани туфайли Аллоҳ таоло алоҳида зикр қилган ўрта намоздир: «Барча намозларни ва хусусан ўрта намозни (аср намозини) сақланглар — ўз вақтларида адо қилинглар!» (Бақара: 238). Ҳадисларда ўрта намоздан мурод аср намози экани таъкидланган (Бухорий (2931), Муслим (627) Алий розияллоҳу анҳудан ривоят қилганлар).\n3) Шом намози вақти қуёш ботганидан, яъни қуёшнинг гардиши текислик жойдан ҳам, тоғ устидан ҳам батамом кўринмай қолганидан бошланади. Қуёшнинг ботгани кунчиқиш томондан тун қоронғилиги кириб келишидан ҳам билинади. Расулуллоҳ соллаллоҳу алайҳи ва саллам: «Тун мана бу тарафдан келса, кун анави тарафдан (кўринмай) кетса ва кун ботса, рўзадор оғзини очади», деганлар (Бухорий (1941), Муслим (1100) Умар ибн Хаттоб розияллоҳу анҳудан ривоят қилганлар). Шом вақти қизил шафақ ғойиб бўлгунича давом этади. Шафақ – қизиллик аралаш оқлик бўлиб, аввал қизиллик кетади, сўнгра унинг ортидан оқлик ҳам ғойиб бўлади. Оқликнинг ғойиб бўлишидан қизил шафақ йўқ бўлганига далил қилинади.\nШом намозини аввалги вақтида ўқиш суннатдир. Чунки, «Саҳиҳайн»да Салама ибн Акваъ розияллоҳу анҳудан ривоят қилинган ҳадисда айтилишича, Расулуллоҳ соллаллоҳу алайҳи ва саллам шомни қуёш ботиб, парда билан ўралган вақтда ўқирдилар (Бухорий (561), Муслим (636) ривоят қилганлар). Имом Термизий ушбу ҳадисни саҳиҳ санаб: «Бу саҳобалар ва улардан кейингилардан бўлган аҳли илмларнинг сўзидир», дейди (Сунануи-Термизий: 1/304).\n4) Хуфтон намозининг вақти шом намози вақти тугаганидан, яъни, қизил шафақ йўқолганидан бошлаб, тонг отгунича давом этади. Хуфтон вақти икки қисмга бўлинади: биринчи қисми ихтиёр вақти бўлиб, туннинг учдан биригача давом этади, иккинчи қисми изтирор (мажбурлик) вақти бўлиб, кечанинг учдан бири ўтганидан тортиб тонг отгунича давом этади.\nИмкони бўлса, намозни ихтиёр вақтининг охиригача (яъни, кечанинг учдан бирига) кечиктириш афзал, бироқ намозхонларга оғирлик қилса, уни аввалги вақтида ўқиш мустаҳаб бўлади.\nҚаттиқ ухлаб қолиб, намоз ўтиб кетиб қолмаслиги учун хуфтон намозидан олдин ухлаш макруҳдир. Хуфтондан кейин гаплашиб ўтириш ҳам макруҳ, чунки, бу нарса эртароқ ухлаб, эртароқ туришга тўсқинлик қилади. Хуфтондан кейиноқ ётиб ухлаш, кечанинг охирида туриб, таҳажжуд намози ўқиш ва бамдодни тетиклик билан ўқиш мақсадга мувофиқдир. Чунки, Пайғамбар соллаллоҳу алайҳи ва саллам хуфтондан олдин ухлашни ва хуфтондан кейин гаплашиб ўтиришни кариҳ кўрардилар (Бухорий (568), Муслим (647) Абу Барза розияллоҳу анҳудан ривоят қилганлар).\nХуфтондан кейинги бедорлиги бефойда ишлар билан ўтадиган кишига нисбатан шундай, аммо бедорлиги яхши ғараз ва фойдали эҳтиёж учун бўлса, зарари йўқ.\n5) Бамдод намози вақти иккинчи тонг, яъни, субҳи содиқдан бошлаб, кун чиққунича давом этади. Тонг отгани аниқ бўлса, эртароқ ўқиш мустаҳабдир.\nБулар беш вақт намознинг Аллоҳ фарз қилган вақтларидир. Сиз уларга қаттиқ риоя қилинг, вақтидан олдин ҳам ўқиманг, кечиктириб ҳам юборманг. Аллоҳ таоло айтади:\n«Намозларини «унутиб» қўядиган кимсалар бўлган «намозҳон»ларга ҳалокат бўлгай» (Моъувн: 4,5). Яъни, намозларини вақтидан кечиктирадиган намозхонларга ҳалокат бўлгай.\n«Сўнг уларнинг ортидан намозни зое қиладиган ва шаҳватларга бериладиган кимсалар ўринбосар бўлдилар. Энди у (ўринбосарлар) албатта ёмонликка (яъни ёмон жазога) йўлиқурлар» (Марям: 59). Намозни зое қилиш уни вақтидан кечиктиришдир. Намозни вақтидан кечиктириб юборадиган одамни Аллоҳ таоло «намозни унутадиган» ва «уни зое қиладиган кимсалар» деб атади ва уларни ҳалокат ва ёмон жазо билан огоҳлантирди. Намозни унутган ёки ухлаб қолган инсон унинг қазосини ўқишга ошиқмоғи лозим. Расулуллоҳ соллаллоҳу алайҳи ва саллам: «Ким бир намозни унутса (ёки ундан ухлаб қолса), эсига тушган пайт ўқиб олсин. Бунинг шундан бошқа каффорати йўқдир», деганлар (Бухорий (597), Муслим (684) Анас ибн Молик розияллоҳу анҳудан ривоят қилганлар). Шундай экан, қолиб кетган намозни дарҳол ўқиб олишга ошиқиш керак, баъзи авом кишилар ўйланидек, уни айни ўзига ўхшаш намоз вақти киришини кутиб, кечиктириш ярамайди, намоз ўқишдан қайтарилган вақт чиқиб кетишини ҳам кутиб ўтирмасдан дарҳол ўқиб олиш лозим.\nИккинчи: Сатри аврат\nНамознинг шартларидан яна бири – сатри аврат, яъни ёпиш лозим бўлган, очилиб туриши уят саналадиган аъзоларини яширишдир. Аллоҳ таоло айтади: «Эй Одам болалари, ҳар бир намоз чоғида зийнатланингиз (яъни тоза, авратларингизни ёпадиган либосда бўлингиз)» (Аъроф: 31). Пайғамбар соллаллоҳу алайҳи ва саллам айтганлар: «Аллоҳ таоло ҳайз кўрувчи (яъни, балоғатга етган аёл)нинг рўмолсиз ўқиган намозини қабул қилмайди» (Абу Довуд (641) ва Термизий (377) Оиша розияллоҳу анҳодан ривоят қилганлар, Термизий саҳиҳ санаган).\nИбн Абдулбар раҳимаҳуллоҳ айтади: «Кийинишга қодир бўла туриб, кийимни тарк қилиб, яланғоч намоз ўқиган одамнинг намози фосид бўлишига ижмоъ қилганлар» (Ал-истизкор: 2/197, Ат-тамҳид: 6/379). Намозда ва одамлар олдида – ва саҳиҳ қавлга кўра ёлғизликда ҳам – сатри аврат қилиш вожиблигида хилоф йўқ. Муовия ибн Ҳайдадан ривоят қилинади: «Расулуллоҳ соллаллоҳу алайҳи ва саллам: «Авратингни аёлинг ва қўл остингдаги чўриларингдан бошқа барчадан яширгин», дедилар. Мен: «Эй Аллоҳнинг элчиси, кўпчилик одамлар аралашиб юрган (авратларни тўла яшириш қийин бўлган) ҳолда-чи?», дедим. Расулуллоҳ соллаллоҳу алайҳи ва саллам: «Имкони борича авратингни ҳеч ким кўрмаслигига урингин», деб жавоб бердилар. Мен: «Эй Аллоҳнинг элчиси, агар киши ёлғиз бўлсачи?», деб сўрадим. Расулуллоҳ соллаллоҳу алайҳи ва саллам: «Аллоҳ инсонлардан кўра ҳаё қилинишга ҳақлироқ», деб жавоб бердилар» (Абу Довуд (4017), Термизий (2769), нас «Ал-кубро»да (8972) ривоят қилганлар).\nАллоҳ таоло авратни очишни фаҳш – бузуқлик деб номлади: «Улар қачон бирон бузуқ иш қилсалар (масалан, улар Каъбани яланғоч ҳолларида тавоф қилар эдилар): «Ота-боболаримизни шундай ҳолда топганмиз. Буни бизга Аллоҳ буюрган, дейдилар. Айтинг (эй Муҳаммад соллаллоҳу алайҳи ва саллам): «Аллоҳ ҳеч қачон бундай бузуқ ишларга буюрмайди. Аллоҳ шаънига (ўзингиз) билмайдиган нарсаларни айтаверасизларми?!» (Аъроф: 28). Мушриклар Байтуллоҳни яланғоч тавоф қилишар ва буни диндан деб санашарди. Авратни очиш ва унга қараш хатарли ёмонликка олиб келади ва бу бузуқлик ва ахлоқан тубанлашишга восита бўлади. Бу нарсага ҳозирда ахлоқи бузилган, разолат кенг тарқалиб, фазилатлардан мосуво бўлган жамиятларда гувоҳ бўлиб турилибди.\nАвратни ёпиш фазилат ва ахлоқни сақлаб қолиш демакдир. Шунинг учун ҳам шайтон одамзотни авратларини очишга қизиқтиради. Аллоҳ таоло бизни ундан огоҳлантирган: «Эй Одам болалари, шайтон Оталарингизнинг авратларини ўзларига кўрсатиш (яъни уятли аҳволга солиб қўйиш) учун либосларини ечиб, жаннатдан чиқаргани каби сизларни ҳам алдаб қўймасин!» (Аъроф: 27). Авратни очиш шайтоний фириб-найранг бўлиб, бугунда кўплаб инсоний жамиятлар бунга гирифтор бўлганлар ва кўп ҳолларда буни маданият ва тараққиёт деб атайдилар. Яланғоч юрувчилар нодийлари (клублари) ташкил этилган, аёллар ичида шармсизлик авж олган, уларнинг баданлари эркаклар олдида беҳаё суратда тобора кўпроқ намоён бўлмоқда.\nМусулмон биродар! Авратни кўрсатмай ва билдирмай турадиган кийим воситасида тўсиш вожиб. Аллоҳ таоло айтади: «Эй Одам болалари, Биз сизларга авратларингизни беркитадиган либосни ҳам, ясан-тусан (либосини) ҳам туширдик» (Аъроф: 26). Авратни яшириб турувчи либос кийиш матлуб ва вожиб ишдир.\nЭркак кишининг аврати киндикдан тиззагачадир. Алий розияллоҳу анҳудан ривоят қилинган ҳадисда келганидек: «Сонингни кўрсатма, тирик ё ўлик одамнинг сонига қарама!» (Абу Довуд (3140), Ибн Можа (14600 ривоятлари). Бошқа бир ҳадисда айтилади: «Сонингни ўра, чунки сон авратдир» (Молик, Аҳмад, Термизий ривоятлари, Термизий ҳасан деган). Шундай бўлгани ҳолда, минг афсуски, кўп эркакларни спорт ўйинлари пайтида сонларини очиб юришларини ва фақат кучли (қўпол) аврат жойларинигина тўсиб юришларини кўрасиз. Бундай қилиш мазкур ояту ҳадисларга очиқдан-очиқ хилоф қилишдир. Бундан огоҳланишлари, динлари аҳкомларига риоя қилишлари ва унга хилоф бўлувчи нарсалардан сақланишлари вожибдир.\nАёл кишининг бутун бадани авратдир. Расулуллоҳ соллаллоҳу алайҳи ва саллам: «Аёл киши авратдир», деганлар (Имом Термизий (1173) Абдуллоҳ ибн Масъуддан ривоят қилиб, саҳиҳ санаган). Умму Салама розияллоҳу анҳо Расулуллоҳ соллаллоҳу алайҳи ва салламдан: «Аёл киши изорсиз (яъни лозимсиз), диръ (устки кийим) ва рўмол билан намоз ўқиса бўладими?» деб сўраганида «Агар кўйлаги қадами устини ёпиб турса (бўлади)», деб жавоб берганлар (Абу Довуд (640) ривояти). Оиша розияллоҳу анҳо ривоят қилган ҳадисда Пайғамбар соллаллоҳу алайҳи ва саллам айтганлар: «Аллоҳ таоло ҳайз кўрувчи (яъни, балоғатга етган аёл)нинг рўмолсиз ўқиган намозини қабул қилмайди» (Абу Довуд (641), Термизий (377) ривояти, Термизий саҳиҳ санаган ва: «Аҳли илмлар наздида шунга амал қилинади, аёл киши балоғатга етган ҳолида авратидан бирор жойи очиқ ҳолда намоз ўқиса, намози яроқли бўлмайди», деган).\nУшбу ҳадислар ва Аллоҳ таолонинг: «Мўминаларга ҳам айтинг, кўзларини (номаҳрам эркакларга тикишдан) тўссинлар ва авратларини (ҳаромдан) сақласинлар! Ҳамда кўриниб тургандан бошқа зеб-зийнатларини (яъни устларидаги либосларидан бошқа зеб-зийнатларини номаҳрамларга) кўрсатмасинлар ва кўкракларини рўмоллари билан тўссинлар!» (Нур: 31), «Эй пайғамбар, жуфтларингизга, қизларингизга ва мўминларнинг аёлларига айтинг, устларига ёпинчиқларини ўрасинлар!» (Аҳзоб: 59) деган оятлари ҳамда Оиша розияллоҳу анҳонинг: «Биз Расулуллоҳ соллаллоҳу алайҳи ва саллам билан бирга эҳромда эканимизда ёнимиздан эркаклар ўтиб қолса, рўмол-чимматимизни юзимизга ташлаб олар, ўтиб кетгач, юзимизни очиб олар эдик» деган сўзлари (Абу Довуд (1833) ривояти), мана шу далил-ҳужжатлар ва шу маънода Китобу Суннатда келган бошқа кўплаб далиллар аёл кишининг бутун бадани бегона эркаклар учун аврат эканига, хоҳ намозда, хоҳ бошқа ўринда бўлсин, бегоналар ҳузурида баданининг бирон аъзосини очиши жоиз эмаслигига далил бўлади. Аммо, бегона эркаклардан холи ўринда намоз ўқиса, намозда юзини очиб олади, юз намозда аврат эмас. Лекин, номаҳрам эркаклар олдида юз ҳам аврат саналади ва уларнинг кўзи тушиши жоиз бўлмайди.\nҲозирги замонда кўплаб муслима аёллар кофир ва муртад аёлларга тақлид қилиб очиқ-сочиқ юришлари, сатр масаласига бепарво қарашлари, баданларининг мафтункор ўринларини кўрсатишда кимўзарга мусобақа қилишлари, авратни ёпмайдиган кийимлар кийишлари ғоят ачинарли ва кишини ғамга солувчи ҳолатлардандир. Аллоҳ Ўзи тавфиқ берсин.\nАллоҳ таоло намозда сатри авратдан кўра ортиқроқ миқдорда кийинишга, яъни, зийнатли бўлиб, яхши кийимлар кийишга буюрди: «Эй Одам болалари, ҳар бир намоз чоғида зийнатланингиз (яъни тоза либосда бўлингиз)» (Аъроф: 31). Бу эса мусулмон киши намозда Парвардигор таборака ва таоло олдида туриш учун энг яхши ва чиройли кийимларини кийиши лойиқлигига ҳамда мана шундай улуғ ўринда ҳам зоҳиран, ҳам ботинан энг комил кўринишда бўлиши лозимлигига далолат қилади.\nУчинчи: Нажосатдан сақланиш\nНамознинг шартларидан яна бири – нажосатдан сақланиш, яъни намозхон нажас-нопокликдан эҳтиёт бўлиши, бадани ҳам, кийими ҳам, намоз ўқийдиган жойи ҳам ундан тамомила пок бўлишидир.\nНажосат – намознинг яроқли бўлишига монеълик қиладиган ўлимтик, қон, ароқ, сийдик, ахлат (нажас) каби нарсалардир. Аллоҳ таоло айтади: «Либосларингизни пок тутинг!» (Муддассир: 4). Ибн Сийрин айтади: «Яъни, уни сув билан ювинг» (Тафсир Ибн Касир: 4/442). Расулуллоҳ соллаллоҳу алайҳи ва саллам: «Бавлдан покланинглар! Зеро, қабр азоби кўпинча шундан бўлади», деганлар (Дорақутний (1/127, 128) Анас ва Абу Ҳурайра розияллоҳу анҳудан ривоят қилган, Ҳофиз «Булуғул-маром»да (28-б): «Исноди саҳиҳ, бошқа шоҳидлари ҳам бор, асли «Саҳиҳайн»да мавжуд», деган, яъни Бухорий (218) ва Муслим (292) Ибн Аббос розияллоҳу анҳумодан ривоят қилганлар). У зот соллаллоҳу алайҳи ва саллам аёл кишини кийимига теккан ҳайз қонини ювиб ташлаб, унда намоз ўқийверишга буюрганлар, оёқ кийимларни ишқалаб ташлаб, уларда намоз ўқишга буюрганлар, масжидга қилинган бавл устига сув қуйиб юборишга буюрганлар. Нажосатдан сақланишга далолат қилувчи бундан бошқа ҳам кўплаб далиллар бор. Намоз ўқувчининг баданида ё кийимида ё жойнамозида нажосат бўлса, шунингдек, нажосат илашган бирон нарсани ўзи билан олган бўлса, унинг намози яроқли бўлмайди.\nКим намоздан кейин ўзида нажосат борлигини кўриб қолса, унинг қачон илашганини билмаса, намози дуруст бўлаверади. Шунингдек, намоздан олдин уни кўрган бўлса-ю, кетказиш эсидан чиққан бўлса ҳам, саҳиҳ қавлга кўра, намози дуруст бўлади.\nАгар намози асносида нажосатни билиб қолса ва амали касир (яъни, ортиқча кўп ҳаракат) қилмасдан уни кетказиш имкони бўлса, масалан, нажосат илашган оёқ кийим, салла ё устки кийимини ечиб ташласа, намози яроқли бўлади. Агар уни кетказиш имкони бўлмаса, намози яроқли бўлмайди.\nҚабристонда жаноза намозидан бошқа намоз ўқиш дуруст бўлмайди. Расулуллоҳ соллаллоҳу алайҳи ва саллам: «Ер юзининг ҳаммаси намозгоҳдир, фақат қабристон ва ҳаммом бундан мустасно», деганлар (Термизий (317), Абу Довуд (492), Ибн Можа (745), Аҳмад (3/83, №11801) Абу Саид ал-Худрий розияллоҳу анҳудан ривоят қилганлар, Термизий саҳиҳ санаган), «Қабрларга юзланиб намоз ўқиманглар, улар устига ўтирманглар», деганлар (Муслим (972), Термизий (105010, Абу Довуд (3229), Насоий (760), Аҳмад (4/135, №17215) Абу Марсад ал-Ғанавий розияллоҳу анҳудан ривоят қилганлар), «Қабрларни масжид қилиб олишдан эҳтиёт бўлинглар, мен сизларни бундан қайтараман», деганлар (Имом Муслим (532) Жундаб ибн Абдуллоҳ розияллоҳу анҳудан ривояти).\nҚабристонда ёки қабрлар ёнида намоз ўқишдан қайтариш сабаби – нажосат хавфи бўлгани учун эмас, балки уларни улуғлаш ва сиғиниш моддасига айлантириб олиш хавфи борлиги эди. Сабаб – қабр эгаларига сиғинишнинг олдини олиш эди. Жаноза намози бундан мустасно бўлиб, уни қабристонда ўқиш жоиз. Чунки, Пайғамбар соллаллоҳу алайҳи ва саллам шундай қилганлар, у зотнинг феъллари наҳийни (яъни қайтариқни) хослаб қўяди. Қабрлар ёнидагина эмас, балки умуман қабристон ичида намоз ўқилмайди, чунки наҳий қабристонга умумий бўлган.\nШайхулислом Ибн Таймия қабр устига қурилган масжид ҳақида айтади: «Унда на фарз, на нафл намози ўқилади. Агар масжид қабрдан олдин ҳам мавжуд бўлган бўлса, ё қабрни текислаб ташлаш ёки қабр янги бўлса, уни қазиб чиқариш ташлаш билан ўзгартирилади. Агар қабр масжиддан олдин бўлган бўлса, ё масжидни жилдирилади ё эса қабр кўриниши кетказилади» (Мажмуъул-фатава: 22/195).\nҚибласи қабрга қараган масжидда ҳам намоз ўқиш дуруст эмас. Расулуллоҳ соллаллоҳу алайҳи ва саллам: «Қабрларга юзланиб намоз ўқиманглар», деганлар (Муслим (972), Термизий (105010, Абу Довуд (3229), Насоий (760), Аҳмад (4/135, №17215) Абу Марсад ал-Ғанавий розияллоҳу анҳудан ривоят қилганлар).\nҲожатхоналарда намоз ўқиш мумкин эмас, чунки улар нажосат учун махсус қилинган жойлардир. Қолаверса, шориъ (шариат соҳиби) уларда Аллоҳни зикр қилишдан қайтарган, шундай экан, намоздан албатта қайтарганлик маълум бўлади. Ундан ташқари, ҳожатхоналарда жин-шайтонлар ҳозир бўлишади.\nҲаммомда ҳам намоз ўқиш дуруст эмас. Чунки, ҳаммом ювиниш ва чўмилиш ўрни бўлиб, авратлар очиладиган ва шайтонлар бор бўладиган жойдир. Қайтариқ ҳаммом эшиги ичкарисидаги ҳамма ўринни ўз ичига олади ва у ерда намоз ўқиш жоиз бўлмайди.\nТуялар ётадиган қўраларда ҳам намоз ўқиш дуруст бўлмайди.\nШайхулислом Ибн Таймия раҳимаҳуллоҳ айтади: «Туяхоналарда намоз ўқишдан қайтарилди, чунки улар шайтонларнинг маъволаридир. Ҳаммомда намоз ўқишдан ҳам қайтарилган, чунки улар ҳам шайтонларнинг маъволаридир. Хабис-нопок арвоҳларнинг маъволарида намоз ўқишдан сақланиш лойиқдир» (Мажмуъул-фатава: 25/240).\nСуратлар бор жойда намоз ўқиш макруҳдир. Ибнул Қаййим раҳимаҳуллоҳ айтади: «У ҳаммомда намоз ўқишдан кўра макруҳликка лойиқроқ. Чунки, ҳаммомда намоз ўқишнинг кароҳати ё унинг нажосат ўрни экани гумони билан ё эса – саҳиҳроқ сўзга кўра – шайтонлар маскани экани сабаблидир. Энди суратлар бор бўлган жой ҳам ширк гумон қилинадиган ўринлардандир. Халқларнинг аксарият ширкка ботиши суратлар ва қабрлар орқали бўлган» (Зодул-маод: 3/458).\nМусулмон биродар! Намозингизга қаттиқ эътибор беринг, намоз бошлашдан олдин нажосатлардан яхшилаб покланганингизга ишонч ҳосил қилинг, намоз ўқишдан қайтарилган жойлардан четланинг, токи намозингиз Аллоҳнинг шариатига мувофиқ, саҳиҳ бўлсин. Намоз аҳкомларидан бирортасига ҳам бепарво қараманг ва сустлик қилманг. Чунки, намозингиз динингизнинг устунидир. Қачон намоз тўғри бўлса, шундагина дин ҳам тўғри бўлади, намозга халаллик етса, динга халаллик етади.\nАллоҳ таоло барчамизни яхшилик ва тўғрилик бор бўлган ишларга муваффақ этсин.\nТўртинчи: Қиблага юзланиш\nНамознинг шартларидан яна бири – қиблага юзланишдир. Қибла – Каъбаи мушаррафа бўлиб, одамлар унга иқбол қилганлари ва намоз ўқувчи унга қараб тургани учун қибла (юзланиш ўрни) деб ном олган. Аллоҳ таоло айтади: «Юзингизни Масжидул Ҳаром (Макка) томонга буринг! (Эй мўминлар, сизлар ҳам) қаерда бўлсангизлар, юзларингизни унинг тарафига бурингиз!» (Бақара: 144, 150). Намоз ўқувчи киши Каъба яқинида бўлса ва уни кўриб турган бўлса, бутун бадани билан Каъбанинг ўзига юзланиши вожиб бўлади. Чунки, у айнан Каъбага юзланишга қодир, ундан бошқа томонга бурилиши жоиз эмас. Агар Каъба яқинида бўлса-ю, ўртада тўсиқ борлиги учун уни кўрмаётган бўлса, имкони борича унга юзланиш ва уни топишга ҳаракат қилади. Энди ким Каъбадан узоқда бўлса, ер юзининг қаерида бўлмасин, намозида Каъба жойлашган томонга қараб туради, хиёл ўнгроққа ё чапроққа қараб қолишининг зарари йўқ. Чунки, ҳадисда келганидек: «Қибла шарқ ва ғарб оралиғидадир» (Термизий (344), Ибн Можа (1011) Абу Ҳурайра розияллоҳу анҳудан ривоят қилганлар, Термизий саҳиҳ санаган, яна бир неча саҳобалардан ҳам ривоят қилинган). Бу Мадина аҳлига ва қиблада уларга мувофиқ келувчи жойлар аҳолисига нисбатан айтилган сўздир. Лекин, машриқ тарафда турувчилар қибласи шимол билан жануб оралиғидадир, мағриб тарафдагилар қибласи ҳам шундай.\nҚибладан бошқа томонга қараб ўқилган намоз яроқли бўлмайди. Чунки, Аллоҳ таоло: «Қаерда бўлсангизлар, юзларингизни унинг тарафига бурингиз!» (Бақара: 144, 150) деб буюрган. Яъни, ердами, осмондами, қуруқликдами, денгиздами, машриқдами, мағрибдами, қаерда бўлманг, у тарафга юзланинг, деди. Фақат қиблага юзланишдан ожиз бўлган, мисол учун, қиблага тескари қилиб боғлаб қўйилган ё осиб қўйилган одам, бурилишга қодир бўлмаса, қибладан бошқа томонга қараб ҳам қодир бўлганича ўқийверади. Чунки, уламолар ижмоъларича, ожизлиги сабабли ундан ушбу шарт соқит бўлади. Уруш қизиган пайтда ҳам шундай. Шунингдек, сел, ўт, йиртқич ҳайвон ёки душмандан қочиб кетаётган одам ёхуд қиблага юзланишга қодир бўлмайдиган касал, булар ҳаммаси ҳолатлари кўтаришича, қибладан бошқа томонга қараб бўлса ҳам ўқийверадилар ва намозлари саҳиҳ-дуруст бўлади. Чунки, ожизликлари сабабли шарт улардан соқит бўлади. Аллоҳ таоло: «Кучларингиз етганича Аллоҳдан тақво қилинглар», дейди (Тағобун: 16). Пайғамбар соллаллоҳу алайҳи ва саллам: «Агар сизларни бир ишга буюрсам, қодир бўлганингизча қилинг», деганлар (Бухорий (7288) ва Муслим (1337) Абу Ҳурайра розияллоҳу анҳудан ривоят қилганлар). Муттафақун алайҳ бўлган ҳадисда келганки, улар (яъни, Расулуллоҳ соллаллоҳу алайҳи ва саллам ва асҳоблари) хавф-хатар ғоят кучайган пайтда қиблага юзланиб ҳам, юзланмай ҳам намоз ўқирдилар (Бухорий (4535), Муслим (839) Абдуллоҳ ибн Умар розияллоҳу анҳумодан ривоят қилганлар).\nҚиблани топишнинг йўллари кўп. Жумладан, хабар бериш. Агар қибланиниг қайси томонда эканини аниқ билувчи ишончли ва адолатли киши қибланинг хабарини берса, унинг хабарига амал қилинади. Шунингдек, (масжидлардаги) исломий меҳробларга қараб ҳам амал қилинаверади. Чунки, ўша меҳробларга давомий равишда юзланиб келиш унинг йўналиши тўғрилигига далолат қилади. ундан ташқари, юлдузларга қараб ҳам қиблани топиш мумкин. Аллоҳ таоло айтади: «(Кечаларда эса кишилар) юлдузлар билан йўл топурлар» (Наҳл: 16).\nНамознинг шартларидан яна бири ниятдир. Ният – луғатда қасд қилиш маъносида, шариатда эса Аллоҳга қурбат-яқинлик ҳосил қилиш учун ибодатга азм қилиш маъносида тушунилади. Унинг ўрни қалб бўлиб, тил билан талаффуз қилишга ҳожат йўқ, балки ундай қилиш Расулуллоҳ соллаллоҳу алайҳи ва саллам ва асҳоблари қилмаган бидъатдир. Ўзи ўқимоқчи бўлаётган намозга дили билан пешин ё аср деб ният қилади. Чунки, ҳадисда айтилгани каби: «Амаллар фақат ниятлари билан эътиборлидир» (Бухорий (1), Муслим (1907) Умар ибн Хаттоб розияллоҳу анҳудан ривоят қилганлар). (Имом Бухорий ривояти). Ниятни такбиратул иҳром (яъни намозга қулоқ қоқиш) пайтида қилади, шунда ният ибодат билан боғланган бўлади. Бироқ, бироз олдинроқ ният қилса ҳам зарари йўқ.\nНият намознинг бошдан охиригача давом этиши шарт қилинади. Агар намоз ўртасида ниятни узса, намози бекор бўлади. Фарз намозга деб ният қилган (яъни, қулоқ қоққан) киши хоҳ маъмум (яъни, имомга эргашган), хоҳ ёлғиз ўқиётган бўлсин, дуруст ғараз билан намозини нафлга айлантириб олиши жоиз. Яъни, масалан, ёлғиз ҳолда намозни бошлаган бўлса ва кейин жамоат билан ўқишни истаб қолса, (ўқиётган намозини нафлга айлантириб, фарзни жамоат билан ўқиши мумкин.)\nАйрим одамлар ният хусусида шариатда бўлмаган бидъат ва қаттиқликни пайдо қилишган бўлиб, намоздан олдин: «Фалон намознинг шунча ракъат фарзини мана шу имом ортида холис Аллоҳ учун ўқишни ният қилдим» каби сўзларни айтишади. Бу – Расулуллоҳ соллаллоҳу алайҳи ва саллам қилмаган иш бўлиб, у зот тарафларидан ниятни хоҳ махфий, хоҳ ошкор талаффуз қилганликлари ва бунга амр этганликлари нақл қилинмаган.\nАллоҳ таоло барчаларимизни Ўзи яхши кўрадиган ва рози бўладиган ишларга муваффақ қилсин. Аллоҳ таоло айтади: «Эй Муҳаммад соллаллоҳу алайҳи ва саллам) айтинг: «Сизлар Аллоҳга динингларни билдирмоқчимисизлар?! Ҳолбуки Аллоҳ осмонлардаги ва Ердаги бор нарсани билур. Аллоҳ барча нарсани билувчидир!» (Ҳужурот: 16).\nАллоҳ диллардаги ниятлару мақсадларни яхши билувчи Зотдир. Бинобарин, намозда ва бошқа барча ибодатларда ниятни тил билан айтишга ҳожат йўқ. Валлоҳу аълам.\n “Ихтиёр вақти” нинг\nмаъноси: мукаллаф инсон намозни ўша вақтнинг охиригача узрсиз кечиктирса


Миржалол Қосимов: Жамоалар мағлубиятга учрашни хоҳламагани учун ҳам дуранг қайд этилди\n3 ноябрь, 2017, 19:25\nБугун олий лига 27-туридан ўрин олган “Бунёдкор” – “Навбаҳор” баҳси бўлиб ўтди. Ўйиндан сўнг ҳар иккала клуб бош мураббийлари ўртасида матбуот анжумани ўтказилди. Унда мезбонлар устози Миржалол Қосимов иштирок этди.\n- Иккала жамоа ҳам ғалаба учун курашди. Яна охирги дақиқада гол ўтказиб юбордик. Жамоалар мағлубиятга учрашни хоҳламанани учун бугун дуранг қайд этилди.\n"Пахтакор" билан ўйинни унутиш керак. Чунки нима қилсангиз ҳам уни ортга қайтара олмайсиз. Отабек Шукуров жароҳат борлиги учун бугунги учрашувда иштирок эта олмади. Шохруз Норхонов жамоага киришиб кетиши учун вақт керак. Пайтида Зидан ҳам "Ювентус"дан "Реал"га ўтганда деярли 8 ой қийиняиликларга дуч келган, - дейди Қосимов.


Ўзбек автомобиллари Россиядаги энг арзон автомашиналар рўйхатига кирди - Anhor\nAnhor Все посты Ўзбек автомобиллари Россиядаги энг арзон автомашиналар рўйхатига кирди\nЎзбек автомобиллари Россиядаги энг арзон автомашиналар рўйхатига кирди\n“GM-Uzbekistan” компаниясида ишлаб чиқарилган автомобиллар Россиядаги энг арзон машиналар рўйхатида биринчи ўринни эгаллади, дея хабар беради ЎзТАГ “Автостат” таҳлилий агентлиги тадқиқотига асосланган ҳолда.\n“Россиядаги энг арзон автомобиллар – Daewoo автомобилларидир. Уларнинг ўртача нархи 2012 йилда $9,5 мингни ташкил қилган. Ушбу ўзбек-корейс бренди нархларини 10 минг АҚШ долларигача ушлаб турган ягона савдо белгисидир”, – таъкидланади агентлик хабарида.\n“Автостат” таҳлилчиларининг сўзларига кўра, бундаги асосий омил ультрабюджет сегментига мансуб “Matiz” ва “Nexia” моделлари бўлиб, ушбу автомобилларнинг нархи 200 мингдан бошланиб, 400 минг рублга етмайди.\nАгентлик берган рўйхатга кўра, Россиядаги энг қиммат автомобиль маркаларига “Mercedes Benz”, “Land Rover”, “Lexus”, “BMW”, “Audi”, “Volvo”, “Toyota”, “Subaru”, “Honda” ва “Mitsubishi” автомобиллари киради. Нархи энг арзон автомобиль маркалари рўйхати эса “Daewoo”, “Lada”, “Lifan”, “Chery”, “Renault”, “Chevrolet”, “Citroen”, “Great Wall”, “Peugeot” ва “Hyundai” автомобилларидан ташкил топган.\nЎзбекистон Президенти Ўзбекистон Ёшлар иттифоқини қўллаб-қувватлаш тўғрисидаги фармонни имзолади


Карантин марказида 42 ёшли фуқаро ўзини осиб қўйди. Бош прокуратура ҳолат бўйича баёнот берди\nБош саҳифаЖамиятКарантин марказида 42 ёшли фуқаро ўзини осиб қўйди. Бош прокуратура ҳолат бўйича баёнот берди\nЮқоричирчиқ туманидаги “Ўртасарой” карантин марказида 42 ёшли фуқаро ўз жонига қасд қилганлиги ҳолати юзасидан жорий йилнинг 21 июнь куни интернет ижтимоий тармоқларида тарқалган хабар ўрганилди.\nБош прокуратура жамоатчилик билан алоқалар ва ҳуқуқий ахборот бўлими берган хабарга кўра, Фарғона вилоятида яшаган фуқаро С.С. 20.06.2020 йилда “Ўртасарой” карантин марказида ўзи ётган хонага ўрнатилган кондиционернинг ташқи томондаги паррагига чойшаб билан номаълум сабабларга кўра ўзини осганлиги оқибатида вафот этган.\nИш ҳужжатларига кўра, С.С. 15.06.2020 йил куни Ўзбекистон ҳаво йўллари томонидан ташкил қилинган чартер рейс орқали “Москва-Тошкент” йўналишида Ўзбекистон Республикасига келган ва “Covid-19” коронавирусига чалинган ёки чалинмаганлигини аниқлаш мақсадида Юқоричирчиқ туманидаги “Ўртасарой” карантин марказига жойлаштирилган ва ундан коронавирусга суртма олинган.


Хорижда фалокатга учрасангиз, Ўзбекистондан ёрдамга боришади - Сайт народных ремёсел Узбекистана\nҚанқа комплекс экспедицияси қайта тикланди\nЎзбекистон Республикаси санъат арбоби Баҳодир Йўлдошев вафоти муносабати билан ҳамдардлик\nЎзбек тили фани ўқитувчи «МДҲнинг энг яхши ёш олими-2021» деб топилди\nМарказ ўзбек тили мажбуран ўргатилмайди\nХорижда фалокатга учрасангиз, Ўзбекистондан ёрдамга боришади\n09.01.2020 admin\t0 Comments\tУзбекистан\nДунёда саёҳатни ёқтирадиган инсонлар кўп. Бир танишим бор, йилига икки марта хорижга, Европа давлатларига бориб-келмаса, ўзини ёмон ҳис қилади. Бироқ, у ўзбек тилидан бошқа ҳеч бир тилни билмайди. Баъзида турмуш ўртоғи, гоҳида ёлғиз сафарга кетаётгани ҳақида айтганда, “Бегона юртда, тил билмасангиз, қўрқмайсизми? Бирор жойингиз оғриб қолса нима қиласиз?” деган саволни бергим келади. Лекин, негадир шу вақтга қадар сўрамаган эдим.\nБугун “Gross Insurance” суғурта компанияси ўтказган тақдимотда ана шу ва туризм соҳасидаги бир қатор саволларимга жавоб топдим. Мижозларга янги имконият яратиш мақсадида компания суғурта бозорида биринчи бўлиб, сайёҳлар учун тезкор ёрдам кўрсатиш учун мобил илова ишлаб чиққан экан.\nБепул юклаб олинадиган илова маҳаллий ва чет эллик сайёҳларга узлуксиз 24 соат давомида хизматлардан фойдаланиш имконини беради.\n– Бунда SOS тугмасини босиш орқали мижоз компаниянинг қўллаб-қувватлаш маркази билан боғланади, – дейди компания директор ўринбосари Отабек Назаров. – Зарур пайтда тез тиббий ёрдам, милиция, ёнғин хавфсизлиги, ФВВ қутқарув хизматлари билан ҳамкорликда фаолият юритамиз. Агарда сайёҳ бахтсиз ҳодисага учраса, тегишли маълумотларни элчихонага юборамиз.\nМазкур полисни сайёҳлар учун қулай жиҳатлари жуда кўп. Мисол учун, юртимизга оиласи билан келган туристнинг боласи бетоб бўлиб қолди. Шунда бегона юртнинг одами кимга, қандай мурожаат қилишни билмайди. Агарда у суғурта полиси олган бўлса, мобиль телефонидаги SOS тугмасини босиб, суғурта компанияси оператори билан боғланади. Марказ мижозга тез тиббий ёрдамни ташкил этиб, керакли кўрсатмани беради.\nЯна бир қизиқ жиҳати. Чет элга саёҳатга кетаётган юртдошларимиз ҳам бу хизматдан фойдаланиши мумкин. Хусусан, охирги уч йилда компания хориж сафарига чиққан мижозларининг уч минг нафардан кўпроғига тиббий ёрдам кўрсатди. Ўттизга яқин мижозга жарроҳлик амалиётини ўтказишда кўмак берди.\nЎндан зиёд дипломатик корпус вакиллари иштирок этган тадбирда агарда четга борган юртдошимиз сим карта олиб улгурмай ёки иловани юклаб олмасдан бетоб бўлса уларга қандай ёрдам кўрсатиш мумкин, деган савол ўртага ташланди. Шунда компания вакиллари Яқин Шарқ, БАА, Миср, Туркия каби давлатларда сафарда бўлиб турган мижозларнинг жойлашуви ҳақидаги маълумотлар тўғридан-тўғри суғурта ассистанс хизматларини кўрсатувчи халқаро ҳамкорларимизга маълум бўлади, деган жавобни беришди.\nЭнди қайси давлатга борсангиз ҳам тез тиббий ёки бошқа ёрдам зарур бўлганда қўшимча телефон рақамларини излаш ёки теришга зарурат қолмади.\n← Бухорода I халқаро “Зиёрат туризми” форуми ўтказилади\nHunarmandlar markazi foydalanishga topshirildi →\nHunarmandlar markazi foydalanishga topshirildi\nЕр участкаларининг ҳокимлар томонидан олиб қўйилишига тақиқ белгиланмоқда


КОМБАЙНДА ТЕРИЛАДИГАН ПОМИДОР\nЖомбой туманида сабзавотлар етиштириш ва уларни қайта ишлаш, янги турдаги қишлоқ хўжалик экинларини парваришлаш борасида бой тажриба тўпланган.\nЎтган йили туманда Голландия ва Украина компаниялари билан ҳамкорликда интенсив усулда сабзавот етиштириш бўйича тажриба алмашилди. Етиштирилган маҳсулотларнинг асосий қисми вилоятдаги корхоналарда қайта ишланиб, хорижга экспорт қилинди.\n2016 йилда тумандаги «Мароқанд мева-сабзавот» фермер хўжалигида 350 гектар майдонда помидорнинг интенсив навлари янги усулда экилиб, парваришланди. Италиядан келтирилган махсус экиш мосламаси (сеялка) ёрдамида экилган помидорнинг гектаридан ўртача 80 тоннадан ҳосил олинди.\n— Кейинги йилларда юртимизда помидор етиштиришда турли ўсимлик касалликлари туфайли мураккабликлар юзага келмоқда, — дейди «Мароқанд мева-сабзавот» фермер хўжалиги иш юритувчиси И.ТУРСУНОВ. — Янги усулда помидор етиштириш бундай ҳолатларнинг олдини олиш, ер ва сувдан унумли фойдаланиш, ўғит тежамкорлигига эришишга ёрдам беради. Шунингдек, қўл меҳнати ҳам кам. Тўқсон кунда пишиб етилган ҳосил Германиядан келтирилган махсус комбайнлар ёрдамида териб олинди ва қайта ишланиб, хорижга экспорт қилинди. Бу йил хўжаликда ҳосилдорликни 100 тоннага етказиш режалаштирилган.\nЖорий йилда туманда интенсив боғларни кенгайтириш, ёнғоқзорлар ташкил этиш ва бошқа экспортбоп қишлоқ хўжалик маҳсулотлари етиштириш кўзда тутилган.


“Блогер” деган сўз кўнгилни айнитар даражага келди « Ўзбекистон Халқ Ҳаракати\n“Блогер” деган сўз кўнгилни айнитар даражага келди\n08 August 2019 - 12:34\n“Блогер” деган сўз кўнгилни айнитар даражага келди.\nУни журналист мақоми билан тенглаштириш таклифи эса бундан ҳам ошиб тушди. Оғзига кучи етган-етмаган бугун гўёки блогер!\nМен ўзини блогерман деб юрган 2-3 нафар касни шахсан танийман. Саккизта жумланинг эга-кесимини жойига қўйиб ёзолмайди. Лекин кунда-шунда – “саҳнада”! Хаёлига нима келса қайтармайди. Керак бўлса, ўзига тўғридан-тўғридан эфир ташкил этиб олади. Шапалоқдай қилиб “Фалон туманнинг ИИБ бошлиғи олган поралари учун қачон жавоб беради”, деб ёзиб қўяди. Нима бу? Информациями, провакациями ёки шунчаки ҳазилми? Бу алжирашни энди “коммент” билан оломон давом эттиради. Шу блогерликми? Ўртоғлар, буни биз томонларда блоггер демайди, ёқайиртар дейди!\nБир томонда ўзини диндор деб билувчи 3-4 таси гапни “Бисмиллоҳ”дан бошлаб, бир-бирини кофир, валадизино, ҳароми, ит эмган, голубой, эшшак… кечирасизу, ҳақоратнинг шунча тури борлигини шулардан билиб олдик. Ўзи кечирсин!\nАфсуски, ёлғон билан ҳақиқат аралаш-қуралаш бўлиб кетган замонда яшаш чекимизга тушди. Шоир айтмоқчи: “Чумоли ҳам ўзини аждарман дейди”. Бир одам билан 4-5 йил ёнма-ён ишладик. Юмшоққина қилиб айтганда: аблаҳнинг ўзгинаси! Унинг учун ҳалол билан ҳаромнинг чегараси йўқ! Шуям бугун блогер! Нуқул ҳақиқат учун курашади! Тавба дейман, бу дунё шу қадар тентак экан-да.\nҲафтадирки, биттаси Дўрмонда ўтириб олиб Мурод Муҳаммад Дўст қачон овқат еган, ўша овқатнинг пулини қаердан олган, ортиб қолганини кимга берган… халққа шунинг ҳисобини бериш билан оввора, шўрлик. Гўёки Мурод Муҳаммад Дўстнинг номаи аъмолини фаришталар шунга топшириб қўйган. Гўёки Мурод Муҳаммад Дўст жаннатга тушса, унга жой тегмай қолади! Кейин ўзимизни зиёли санаймиз, улуғлик даъво қиламиз. Худо сенинг қилиб юрган ишларингдан бир шингилини ФБга чиқариб қўйса нима қиласан?! Шунчасини бекитиб юрибди-ку! Хулқи билан хулқлансанг-чи!\nШахсан мен ҳар қандай назоратни табиатан ёмон кўраман. Лекин кейинги пайтларда ўзини блогерман деб ижтимоий тармоқларнинг у бошидан, бу бошига шаталоқ отиб юрганларнинг фаолиятини ҳам назорат қиладиган Қонуннинг ишлаб туриши тарафдориман. Токи, ҳар ким гапирган гапига жавоб берсин!\nҲақиқатни ёзайлик, иллатларни аёвсиз танқид қилайлик, ҳукуматнинг юзига ойна тутайлик, лекин фаолиятимиз зиёли одамга, уйғоқ одамга, инсофли одамга, мусулмон одамга хос бўлсин ахир! Ҳазрат Навоий айтадилар: “Ҳар тўғри гап ҳам дегулик эмас”. Гапнинг дегулик-дегуликмаслигини сезиш учун инсонга фаросат керак. Ҳар ким ўзининг даражасини, ўрнини, ҳаддини билиш лозим.


Туркияга кўчиб кетган ўзбекистонлик машҳурлар (фото) - Zamin.uz\nСўнгги йилларда ўзбек санъатининг кўплаб таниқли вакиллари дунёнинг турли мамлакатларига кўчиб кетмоқда. Асосан, Америка, Туркия ва Россияда карьерасини давом эттириш мақсадида йўл олаётган машҳурларнинг барчаси ҳам мусофир юртда ижод билан шуғулланаётгани йўқ. «Дарё» нашри айни пайтда Туркияда яшаётган ўзбекистонлик машҳурлар ҳақида материал тайёрлади.\n«Опа-сингиллар» орқали янада танилган Камола Арслонова\n«Келгинди қайнона», «Севгинатор-2», «Киракаш», «Опа-сингиллар» каби ўнлаб фильм ва сериаллардаги роллари орқали танилган серқирра ижодкор Камола Арслонова етти йилдан буён Туркияда яшайди. Диёра тахаллуси билан ҳам ижод қилиб, ўнлаб қўшиқлар ижро этган актриса 2014 йилнинг декабрь ойида туркиялик Месут исмли тадбиркорга турмушга чиққан.\nАйни пайтда Измир шаҳрида оиласи билан бахтли ҳаёт кечираётган Камола Арслонова уч ёшли қизи Ахсеннинг табрияси билан банд.\nФото: Камола Арслонованинг шахсий архивидан\n«Ҳалигача Ўзбекистон фуқаросиман»\n2000 йиллар ўзбек поп мусиқасининг энг олди намояндаларидан бири бўлган, ўз вақтида «Бир қиз бор», «Ёнимда қол», «Ёлғизман» каби қўшиқлари билан мухлислар қалбига кириб борган Рустам Маҳмудов Туркияга кўчиб кетганига ўн йилдан ошди.\n«Истанбулга 2005 йили ўзбек эстрада хонандаси Озода Нурсаидованинг бир лойиҳаси сабаб келганмиз. Бу ердаги санъаткорлар, мутахассислар мен қилган мусиқий аранжировкани яхши баҳолашди ва электрон манзилларимни олиб қолишди. Тошкентга қайтганимиздан сўнг маълум вақт ўтиб, ҳамкорлик қилиш учун Туркияга кичик-кичик лойиҳаларга таклиф қилишди. Уларнинг раъйини қайтармаслик ҳамда мусиқий билимларимни янада мустаҳкамлаш, аранжировка борасида маҳоратимни ошириш мақсадида Истанбулга келдим. Вақт ўтган сари Туркияга кўникдим, менга яқинроқдек туюлди ва шу мамлакатда қолиб кетдим. Аммо ҳалигача Ўзбекистон фуқаросиман. Туғилган юртимга ҳар икки йилда бир бораман», — дейди у.\nФото: Рустам Маҳмудовнинг шахсий архивидан\n2020 йил Туркиянинг энг яхши аранжировчилари ўнталигига кирган Рустам Маҳмудов Истанбулда фақат санъат билан шуғулланади, даромади шу соҳадан.\nТуркиядан уй харид қилган Сарвара\n«Олмача», «Муҳаббат», «Уволим бор» каби қўшиқлари билан ёш-у кексага яхши таниш хонанда Сарвара айни пайтда Туркия пойтахтида яшаб, фаолият юритяпти. 2018 йилдан бери мусофир юртда истиқомат қилаётган қўшиқчи 2020 йилнинг баҳорида Истанбулдан уй харид қилди.\nФото: Сарваранинг шахсий архивидан\n«Ўн икки яшар қизим Муслимахон ҳам мен билан бирга яшайди. Ўзбекистонда ‘запрет’га тушмаганман, мен учун барча ўзбек теле ва радиоканал эшиклари ҳамиша очиқ. Ҳамон Ўзбекистон фуқаросиман. Туркия фуқаролигини олиш истагим умуман йўқ. Она юртимга тез-тез бориб келаман, тўй хизматларига кўп таклиф этишади», — дейди Сарвара.\n«Анора»даги Фотима Воҳидова\n2007 йили суратга олинган «Анора» фильмидаги роли ҳамда «Бир келиб кетинг қишлоғимизга» киносидаги эпизодик ижроси орқали томошабинлар ёдида қолган актриса Фотима Воҳидова ҳозирда оиласи билан Истанбул шаҳрида яшайди.\nЎзбек Миллий академик театрида 3 йил, Муқимий театрида 7 йил фаолият юритган Фотима Воҳидова 2017 йилда туркиялик Ниёзи Шаҳин исмли йигитга турмушга чиққан. У бугунги кунда асосий вақтини қизи Сумайя Симай тарбиясига ажратган.\nТурк йигитига рафиқа бўлган Наргиза Салмонова\n«Тақдирлар», «О Марям, Марям», «Фарҳод ва Ширин» каби ўнлаб кино ва клиплардаги бетакрор роллари орқали танилган актриса Наргиза Салмонова ҳам бугунги кунда Туркияда ҳаёт кечирмоқда.\nУ 2018 йилда Эмраҳ Саян исмли турк йигити билан оила қурган. Уларнинг никоҳ тўйи Истанбул шаҳрида жойлашган Босфор денгизидаги кемада бўлиб ўтган.\nФото: Наргиза Салмонованинг шахсий архивидан\n«Замон» машҳур қилган Дилноза Саидова\n«Севимли» телеканалининг «Замон» информацион-таҳлилий дастури орқали эл назарига тушган телебошловчи Дилноза Саидова 2019 йилда Туркия фуқаросига турмушга чиққан. Ижодий фаолиятида танаффус эълон қилган Дилноза Саидова ҳозирда Туркияда яшайди.\nФото: Дилноза Саидованинг шахсий архивидан\nФото: Дилноза Саидова ҳамкасби, телебошловчи Жаҳонгир Олимов билан «Замин» янгиликларини «Вконтакти»да кузатиб боринг\nХонанда Сарвара Туркияга кетиши сабаби, Истанбулдан уй олгани ва фарзанди ҳақида\n19-11-2020, 19:09, Маданият\nАктриса Баҳора Арслонова режиссёрдан калтак егани ростми?! (видео)\n27-01-2019, 14:27, Маданият\nБаҳора Арслонова: «Турмуш ўртоғим қатъий талаб қўйса, санъатдан кета оламан!» (видео)\n26-01-2019, 17:48, Маданият\n19-10-2018, 10:36, Маданият\nЯнгиликлар » Маданият » Туркияга кўчиб кетган ўзбекистонлик машҳурлар (фото)


Суд – адолат тарозиси – Сурхон тонги\nБош саҳифа / Жамият / Суд – адолат тарозиси\nАвгуст 15, 2019\tЖамият Изоҳ қолдириш 988 Кўрилди\nЖорий йилнинг биринчи ярмида вилоятдаги судлар томонидан бажарилган ишлар юзасидан ҳисобот йиғилиши бўлиб ўтди.\nСуд ҳокимияти одил судловни амалга оширишда фуқаролик жамиятининг муҳим бўғини ҳисобланади. Инсон ҳуқуқ ва манфаатлари ҳимоясининг таъминланишида ҳам бу тузилманинг аҳамияти беқиёс. Президентимизнинг соҳага доир қабул қилинган қарор ва фармонлари орқали одамларнинг судларга бўлган ишончини янада ошириш ва мустақиллигини таъминлаш борасида талай ишлар қилинмоқда.\nЙиғилишда дастлаб жиноят ишлари бўйича вилоят суди раиси Ҳамидулла Қудратов сўзга чиқиб, жорий йилнинг 6 ойида 1030 шахсга нисбатан 771 та жиноят иши кўрилганлигини маълум қилди. Бу ўтган йилнинг шу даврига нисбатан 23,5 фоизга кам. Суд мажлисларининг 44,5 фоизи сайёр суд шаклида ўтказилиб, жиноятларнинг олдини олиш бўйича хусусий ажримлар ҳам чиқарилган. Судларнинг инсонпарварлик тамойилларига амал қилиши юзасидан 17 нафар шахс биринчи бос қич судида оқланган. 25 нафар шахс апелляция ва кассация босқичида оқланган. 66 нафар шахс қамоқдан озод қилинган. Шунингдек, қонунда назарда тутилган жазодан ҳам енгилроқ жазо тайинлаш ўтган йилга қараганда 19,9 фоизга ошган бўлса, шартли равишда ҳукм қилинганлар 54 фоизга камайган. Тарафларнинг ярашганлиги муносабати билан 164 шахс жиноий жавобгарликдан озод қилинган. Озодликдан маҳрум қилиш жазосини тайинлаш ўтган йилга қиёсланганда, 22,1 фоизга камайган.\nВилоят маъмурий суди судьяси Баҳодир Эргашев маъмурий судлар фаолиятига тўхталиб, жорий йилнинг 6 ойида 15 минг 563 нафар шахсга нисбатан 12531 та иш кўрилганлигини айтди. Жумладан, 6864 нафар шахсга нисбатан 5869 та маъмурий иш бўйича жами 56 миллион 141 минг 682 сўм миқдорида жарима қўлланилиб, 69 нафар шахсга махсус ҳуқуқдан маҳрум қилиш, 850 нафар шахсга нисбатан маъмурий қамоқ, 7 нафарига эса Ўзбекистон ҳудудидан маъмурий тартибда чиқариб юбориш жазолари қўлланилган. Маъмурий жазо қўлланилган шахслардан 2481 нафари 30 ёшгача бўлганлар, 3013 нафари аёллар, 790 нафари 60 ёшдан ошганлар, 549 нафари тадбиркорлик субъектлари, 487 нафари чет эл фуқаролари, 217 нафари фуқаролиги бўлмаганлар, 16 нафари вояга етмаган фуқаролар саналади. Ҳуқуқбузарликларнинг кўпроқ қисми Термиз шаҳри, Жарқўрғон, Сариосиё, Денов ҳамда Шеробод туманларига тўғри келмоқда. Маъмурий ишларнинг 77,4 фоизи сайёр суд мажлисларида кўриб чиқилди.\nФуқаролик ишлари бўйича вилоят суди раиси вазифасини бажарувчиси Дилором Алмуратова фуқаролик ишлари бўйича вилоят ва туманлараро, туман судларида кўрилган ишлар ҳақида маълумот берди. Хусусан, шу вақтгача ҳаракатдаги 8449 та ишдан 6470 таси кўриб, тамомланганлиги қайд этилди. Бу кўрсаткич ўтган йилга нисбатан 1622 тага кам. Биринчи инстацияда кўрилган ишларнинг аксариятини оилавий низолар ташкил этади. Қолаверса, юридик аҳамиятга эга фактларни белгилаш, битимлар билан боғлиқ фуқаролик ишлари ҳам сон жиҳатдан кўп. Таҳлилларга кўра, кейинги йилларда мазкур турдаги фуқароларик ишлари кўрилаётган ишларнинг 78,5 фоизини ташкил этмоқда. Кўрилган ишларнинг 2163 таси сайёр суд мажлисларига тўғри келади. Аҳоли ўртасида ҳуқуқий тарғиботни кучайтириш мақсадида 94 маротаба халқ билан очиқ мулоқотлар ташкил этилди.\nЙиғилишда вилоят иқтисодий суди судьяси Жамшид Ҳамидов айтган маълумотларга қараганда, иқтисодий судларда йилнинг 6 ойида 10618 та иш кўриб чиқилиб, қарор қабул қилинган. Кўрилган ишларнинг 71,6 фоизи сайёр суд мажлисларида кўриб чиқилган. Қиёсланганда ўтган йилга нисбатан ҳақ эвазига хизмат кўрсатиш шартномаси билан боғлиқ низолар 49 тага, лизинг шартномасига оид низолар 35 тага, коммунал хизмат кўрсатиш бўйича 198 тага, атроф-муҳит муҳофазаси билан боғлиқ қонун бузилиши ҳолати 7 тага кўпайган. Судлар томонидан хусусий тадбиркорлик, кичик бизнес субъектлари ва фермер хўжаликларининг ҳуқуқ ва манфаатларини ҳимоя қилиш борасида 392 та иш кўрилиб, уларнинг фойдасига 33 миллион сўм ундириш қарорлари қабул қилинган.\nҲисобот йиғилишида иштирокчилар ўзларини қизиқтирган саволларга жавоб олишди.\nОлдинги Эски Термизнинг ер ости йўли бўлганми?\nКейинги Ҳушёрлик панд бермайди


Гвардиола «Реал» таклифини рад этганди, унинг биографи бунинг сабабини маълум қилди\n16:48 / 28.10.2016\nҲозирда «Манчестер Сити» жамоаси бош мураббийи сифатида ишлаётган Хосеп Гвардиоланинг биографияси бўлмиш «Эволюция» китобини ёзган Марти Перарнау ўтган мавсумда Мадриднинг «Реал» клуби ушбу мутахассисни ишга таклиф қилгани ҳақида маълум қилди.\nУнинг айтишича, мадридликлар раҳбарияти Рафаэль Бенитеснинг ўрнига аввалига Хосеп Гвардиолани олиб келмоқчи бўлган.\n«Қачонки, Бенитеснинг «Реал»да қолмаслиги аниқлаша борганида, улар Пеп билан қизиқишган. Шу вақтда Гвардиола ҳам «Бавария»дан кетиш ҳаракатига тушганди.\nВакиллар Гвардиолага бу ҳақда маълум қилишган, аммо у «Манчестер Сити» билан келишиб қўйгани ва бошқа ҳеч қандай таклифни кўриб чиқмаслигини айтган», – деди Перарнау ўз китоби тақдимотидан кейин La Sexta нашрига берган интервьюсида.\nЭслатиб ўтамиз, Бенитес «Реал»дан 2016 йилнинг 4 январида истеъфога чиқарилди ва унинг ўрнига шу куннинг ўзидаёқ Зайнидин Зидан жамоа бош мураббийи сифатида таништирилди.\nРеал Хосеп Гвардиола


Чоршанба куни Ўзбекистонда ёғингарчиликсиз об-ҳаво ҳамда ҳароратининг бироз кўтарилиши кузатилади\nДата: 15:59, 07-01-2020.\nТошкент. 7 январь. ЎзТАГ – Чоршанба, 8 январь куни Ўзбекистонда ёғингарчиликсиз об-ҳаво ҳамда ҳароратининг бироз кўтарилиши кузатилади, дейилади Ўзбекистон Гидрометеорология хизмати маркази (Ўзгидромет) сайтида.\nТошкент шаҳрида ҳаво ўзгариб туради, ёғингарчилик бўлмайди. Кечаси ва эрталаб туман тушиши мумкин. Шамол шарқдан 3-8 м/с тезликда эсади. Ҳарорат кечаси 0-2° совуқ, кундузи 3-5° илиқ бўлади.\nҚорақалпоғистон ва Хоразм вилоятида ҳаво бироз ўзгариб туради, ёғингарчилик бўлмайди. Жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 0-5° совуқ, кундузи 2-7° илиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 0-5° совуқ, кундузи 3-8° илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик бўлмайди. Жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 0-5° совуқ, кундузи 3-8° илиқ бўлади.\nҚашқадарё ва Сурхондарё вилоятларида ҳаво бироз ўзгариб туради, ёғингарчилик бўлмайди. Жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 2° совуқ-3° илиқ, кундузи 5-10° илиқ бўлади.\nАндижон, Наманган ва Фарғона вилоятларида ҳаво бироз ўзгариб туради, ёғингарчилик бўлмайди. Жойларга туман тушиши мумкин. Шамол шарқдан 5-10 м/с тезликда эсади. Ҳарорат кечаси 2° совуқ-3° илиқ, кундузи 0-5° илиқ бўлади.\nРеспубликанинг тоғли ҳудудларида ҳаво ўзгариб туради, жойларда қор ёғади. Туман тушиши мумкин. Кўчки хавфи бор. Шамол шарқдан 7-12 м/с тезликда эсади. Ҳарорат кечаси 5-10° совуқ, кундузи 0-5° совуқ бўлади.\nСурат манбаи: repost.uz


Маданият вазирлиги жамғармаси ва Лувр музейи...\n10.10.2018 14:10 0 1078\n2018 йил 9 октябрь куни Ўзбекистон Республикаси Президенти Шавкат Мирзиёевнинг Франция Республикасига расмий ташрифи доирасида Ўзбекистон Республикаси маданият вазирлиги қошидаги Маданият ва санъатни ривожлантириш жамғармаси ва Лувр музейи ўртасида ҳамкорлик бўйича ўзаро келишув меморадуми имзоланди. Меморандумни Ўзбекистон томонидан жамғарманинг ижрочи директори ўринбосари Гаянэ Умерова, Франция томонидан эса Лувр директори Жан-Люк Мартинес имзоладилар.\nБаёнот жамғарма ва Лувр музейи ўртасида кўплаб йўналишларда ҳамкорлик қилишни кўзда тутади. Ҳужжатга асосан томонлар қуйидаги мақсадларга эришиш борасида барча куч ва имкониятларини ишга соладилар:\nМаданият ва санъат тарихи, музейшунослик, реставрация ва консервация соҳаларида илмий-тадқиқотлар борасидаги ҳамкорликни қўллаб-қувватлаш ва ривожлантириш;\nЛувр музейи ҳамда Ўзбекистон Республикаси фанлар академиясининг Яҳё Ғуломов номидаги Археология тадқиқотлари институти ҳамкорлигида ўтказилаётган, Бухородаги француз археология экспедицияси қазилмалари натижаларини оммалаштиришда ҳамкорлик;\nмутахассислар ва билимлар билан ўзаро айрбошлашиш (ўқитиш, соҳалаштириш, олд амалиёт).\nБаёнот шу билан бирга 2021 йил Лувр музейида Ўзбекистоннинг тарихий меросига бағишланган «Буюк Ипак йўлидаги маданиятлар ва цивилизациялар» номли кўргазмани ташкиллаштиришни инобатга олган. Ушбу кўргазма «Ипак йўли» харитасидаги Ўзбекистоннинг роли ва аҳамиятини тарихий, маданий, сиёсий ва диний жиҳатдан янада кенгроқ кўрсатади, Ўзбекистоннинг бой тарихи ва замонавий ўзлигини очиб беради, мамлакатнинг тарихи, маданияти ва урф-одатларини тушуниш ва баҳолаш имкониятини яратади. Кўргазмада шу вақтга қадар юртимиз ҳудудини умуман тарк этмаган музей хазиналари намойиш этилади. Бир жойда жамланган бу буюмлар, қадимий дунёнинг муҳим йўл туташуви сифатида замонавий Ўзбекистоннинг географик жойлашуви, савдо ва маданият соҳаларидаги алоқалари ва аҳамиятини кўрсатиб беради.\nУшбу баёнотнинг имзоланиши, шунингдек, жамғарманинг халқаро ва давлатлараро маданий алоқаларини кенгайтириш, маданият ва санъат соҳасидаги халқаро маданият ташкилотлари ҳамда ҳомийлик жамғармалари билан ҳамкорликни ривожлантириш учун кенг шароитлар яратади.\nмеморандум Маданият вазирлиги Лувр музейи\nЖамият 04/02, 16:41\nЖамият 29/12, 20:05


Футбол: 'Ўзбекистонда келишилган ўйинлар умуман йўқ' - BBC Uzbek - Forum\nСўнгги янгиланиш 20 феврал 2013 - 12:47 GMT\nХалқаро футбол расмийлари барча мамлакатлар ва ташкилотлар коррупцияга қарши қаттиқроқ курашишлари кераклигини айтишган.\nОсиё Футбол Федерациясининг амалдаги раҳбари Жанг Зилонг Малайзияда ўтган матбуот анжуманида футбол матчлари натижаларини олдиндан сохталаштириш пандемияга айлангани ва бунга қарши ҳеч бир ташкилот якка ўзи кураша олмаслигини айтди.\nФифанинг хавфсизлик бўйича раҳбари Ралф Мушкега кўра, коррупцияга қарши сиёсий даражада курашиш керак.\nЎзбекистон футболида коррупциянинг қанчалар илдиз отгани маълум эмас, аммо ҳалол ўйин борасида Ўзбекистон миллий жамоаси бу йил дунёнинг энг яхши жамоаси деб топилди.\nЦюрихда бўлиб ўтган мукофотлаш маросимида ФИФАнинг "Ҳалол ўйин учун" мукофоти Ўзбекистон футбол федерациясининг раҳбари Аброр Усмоновнинг шахсан ўзига топширилди.\nСпорт шарҳловчиси Аброр Имомхўжаевга кўра, айни ҳолат Ўзбекистонда келишилган ўйинлар умуман йўқлигини кўрсатади.


Аслида бу уларнинг Сиз чиқарган фармонни бажара олмаймиз, бажармаймиз дейишганидир. Бундай ҳолатда лидерлар сўздан қайтмайди, уни бажартиради! Чунки улар Сизни ўз йўлларига солишга, бошқаришга интилишмоқда. Бу жуда ёмон оқибатларга олиб келади. Эсингиздами, 1990-1991 йилларда ҳам штатларни кенгайтириш, хазинадан кўпроқ пул олиш учун улар Каримовни чўчитишарди. Бу Каримовнинг ўзига ҳам ёқардики, уларнинг айтганини бажарарди. Бора-бора бу нарса уни бебурд қилди.\nВақтингизни олмаслик учун фикримни жуда қисқа ёздим.\nЎзбекистонликлар Конгрессининг раиси\nУшбу изоҳ президентнинг виртуал қабулхонасига юборилди.\nFiled under: munosabat |\n« “Озодлик”нинг “ОзодНазар”ида Саволларга жавоблар (1) »


ФҚБ 11 сентябрдаги терактлар ҳақидаги махфий ҳужжатни эълон қилди\n10:24 / 12.09.2021\nАҚШнинг Федерал қидирувлар бюроси президент Жо Байден фармони билан ошкор қилинган 2001 йил 11 сентябрдаги терактларга алоқадор ҳужжатни эълон қилди. Ҳужжатда терактларда самолётларни олиб қочган икки саудияликка кўмак кўрсатилгани ҳақидаги маълумотлар бор.\n“Ушбу ҳужжат 11 сентябрдаги терактларга алоқадор баъзи ҳужжатларни ошкор қилиш ҳақидаги 2021 йил 3 сентябрда имзоланган президент фармони доирасида эълон қилинмоқда”, деб айтилган хабарда.\nҲужжат 16 саҳифадан иборат бўлиб, Саудия Арабистонининг Лос-Анжелесдаги консулхонасида ишлаган ва террорчиларнинг АҚШга келишларида кўмак кўрсатган шахс 2015 йилда сўроқ қилинган вақтда берган кўрсатмаларга асосланган. Кейинроқ ушбу шахс АҚШ фуқаролигини олишга уринган ва унинг исми сир сақланиш мақсадида ҳужжатда келтирилмаган.\nФҚБнинг таъкидлашича, ҳужжатда Саудия Арабистонининг 11 сентябрдаги терактларга алоқадорлигининг исботлари йўқ.\nАҚШ президенти Жо Байден сентябрда имзолаган фармонга кўра, 2001 йилдаги терактларга тегишли ҳужжатлар 6 ой ичида эълон қилиниб борилади. Байден ушбу фармонни ўша терактлар жабрдийдалари яқинларининг норозиликлари ортида имзолаган. Уларнинг таъкидлашича, махфий ҳужжатларда Саудия Арабистонининг 11 сентябрдаги терактларга алоқадорлигини кўрсатувчи маълумотлар бор.\nҚайси вакциналар билан эмланган хорижликлар АҚШга кира олиши маълум қилинди


Керри Эрдўғонга Ғазога бормай туришни тавсия қилди\nАҚШ Давлат котиби Жон Керри (ч.) ва Туркия Бош вазири Ражаб Тоййиб Эрдўғон (ў.).\nАҚШ Давлат котиби Жон Керри Туркия Бош вазири Ражаб Тоййиб Эрдўғонни Ғазо минтақасига қилажак сафарини қулайроқ вақт келгунига қадар қолдириб туришга чақирди.\nИстанбулда ўтказилган кечаги учрашув чоғида фаластинликлар ҳақ-ҳуқуқлари ҳимояси учун чиқаётган Туркия ҳукумати раҳбари кейинги ойда Ғазо минтақасига бориш ҳамда Исроил қамали бекор қилинишига кўмаклашиш нияти борлигини билдирганди.\nДаставвал Эрдўғон Ғазога апрел ойида боришни режалаганди. Бироқ Туркия ва Исроил ўртасидаги алоқалар тикланишида воситачилик қилаётган Вашингтон ундан бу ишни қилмасликни сўраган.\nТуркия ва Исроил ўртасидаги алоқалар 2010 йили исроиллик ҳарбийлар “Тинчлик флотилияси”ни Ғазога қўймаганидан кейин ёмонлашиб кетганди. Ўшанда амалга оширилган махсус амалиёт чоғида Исроил аскарлари туркиялик тўққиз нафар фаолни ўлдиргандилар.


“Чинни бозор” тадбиркорлари судда ғолиб чиқди\n19 май 2021, Тошкент вақти: 08:04\n16 апрел куни Тошкент вилоят жиноий ишлар суди Зангиота туманидаги “Чинни бозор”нинг 120 дан зиёд тадбиркорига етказилган зарарни қоплаш бўйича ҳукм чиқарди.\nТадбиркорлар судда ютди\nТошкент вилоят жиноий ишлар суди ҳукмига кўра, “Чинни бозор”даги дўконларни қуриш ишларида прораб бўлиб ишлаган Фарҳод Абдураззоқовга 15,5 йиллик қамоқ жазоси берилди.\nБу ҳақда судда даъвогар сифатида қатнашган Шоира Содиқбекова Озодликка маълум қилди.\n- Бугун Абдураззоқов Фарҳодни жиноят кодексининг тўққизта моддаси билан жавобгарликка айбдор деб топди. 770 миллион сўм давлат фойдасига ундирилсин, деди ҳукмнинг биринчи қисмида. Қамалдиям. Қамалганда 15 йилу 6 ой муддат узил-кесил берилди. Қамоқни умумий колонияда ўташ кўрсатилди,- дейди Содиқбекова.\nШоира Содиқбекова тўрт хоналик квартирасини сотиб, икки ўғлига “Чинни бозор”дан иккита дўкон сотиб олиш учун бозор маъмуриятига 48 миллион сўм пул тўлаган. Бироқ Содиқбековлар оиласига бозордан фақат битта дўкон берилган.\nТошкент вилоят маҳкамаси ҳукмида Шоира Содиқбекова ва у сингари моддий зарар кўрган бошқа тадбиркорларга етказилган зарарни қоплаш ҳам қайд қилинади.\n- Битта дўконнинг пули 24 миллион сўм, иккинчи дўкон учун ортиқча олинган пул 11 миллион 900 минг сўм, жами бўлиб 35 миллион 300 минг сўм Содиқбековларга қайтарилсин деб ўқиди. Кейин яна бир миллиард 200 минг сўмдан ошиқроқ пулни 120дан ошиқ бўлган тадбиркорларга дўконнинг ортиқча сотилган пули, дўконга ортиқча олинган пуллар қайтарилсин деди. 2 миллион сўм пул бозор территорияси Зангиота туманида жойлашган бўлганлиги учун Зангиота туман тадбиркорларни ҳимоя қилиш бўлимига ўтказилсин деб ҳукм чиқарди,- дейди Содиқбекова.\nБеш томдан иборат жиноят иши билан танишиб чиққан Содиқбековага кўра, айблов хулосасида судланувчи “Чинни бозор”даги қурилиш ишлари учун “ТАТИКО” номли сохта фирма ташкил қилиб, давлат бюджетидан ажратилган 4 миллиард сўм пулни ўзлаштириб юборгани қайд қилинган.\nШоира Содиқбековага кўра, Тошкент вилоят жиноят ишлари судида жорий йил феврал ойи охирида бошланган маҳкама “одил судлов” кўринишида ўтган.\n- Суд росаям яхши ўтди. Судланувчиларга ва даъвогар томонга ҳам бемалол кенг имкон берилди. Кўрсатмалар беришга, гапиришга, саволлар беришга эркинлик берилди. Мен ҳаётимда бунақа судни кўрмаганман. Ҳақиқий, қонуний жараённи биринчи бор кўришим. Одил судлов бўлди десам бўлади,- дейди Шоира Содиқбекова.\n“Чинни бозор”да уюшган жиноий гуруҳ бўлган\nШоира Содиқбековага кўра, “Чинни бозор” бошқарув раиси Раҳим Ахмедов ва бозорнинг бошқа ходимлари, Тошкент вилояти Солиқ бошқармаси маъсул ходимлари, бозор қурилишида иштирок этган “ТАТИКО” фирмаси номидан иш юритган ходимларга нисбатан очилган жиноят иши бўйича тергов ҳозирда тугаш арафасида.\n- Битта Абдураззоқовнинг ўзи эмас. Бу ерда жиноий гуруҳ бўлишган булар. Аслида шу ишларнинг тепасида турган бозорком Раҳим ака Аҳмедов, кейин Қобил ҳожи ака деган одам бор, у одам ҳозир қочиб кетган деб айтишаяпти. Қобил ҳожи ака умумий бозорлар бўйича раис. Кейин Зафар Эргашев деган одам бор шу қурилишга бош бўлган. Уларнинг иши ҳали тергов жараëнида. Бугун яқинда судга ошади дейишди,-деди Содиқбекова.\n"Чинни бозор" Бозор маъмурлари коррупцияга боғлиқ жиноятлар ва давлат мулкини талон-тарож қилганликда айбланмоқда.


Хавфсиз ҳаёт — беқиёс бахт - Уч илдиз\nby Тўлқин Эшбек · 05.04.2021\nОлам ўзи хавф-хатарга тўла…\nСамовий-орозий, табиий офатлар етмагандек баъзи бандалар ҳам ҳаётимизга хавф солиб туриши нақадар ортиқча…\nЯратган эгамдан ҳаммамиз аввало тинчлик-осойишталик сўраймиз. Муқаддас китобимизда «Ўзини асраганни асрайман» деган улуғ калом бор. Ўзини, яъни, ўз Ватанимиз ва ўз халқимизни ҳар хил бало-қазолардан, турли таҳдидлар, хавф-хатардан асрашга бел боғлаган Ўзбекистон Республикаси Давлат хавфсизлик хизмати ходимларини бугунги касб байрами билан чин дилимиздан муборакбод этамиз.\nИлоҳим, она юртимиз тинчлиги, халқимиз осойишта ҳаётига кўз тегмасин.\n5 апрель – Ўзбекистон Республикаси Давлат хавфсизлик хизмати куни\n09:46 / 05.04.2021\nNext story Диққат, танлов!\nPrevious story Янги Ўзбекистон ва янги давр авлоди


Сана: 20 Марть 2017 Курилди: 567 Изоҳ: 0\nВоқеа сайёҳлар орасида оммалашган Кинтампо шаршарасида юз берган. Миллий ўт ўчириш хизмати вакилининг маълум қилишича, ўсмирлар чўмилаётганда довул бошланган ва кучли шамол дарахтларни қўпориб юборган.\n"Улар дарёда чўмилишаётганда довул бошланган ва кучли шамол бир нечта дарахтларни қўпориб юборган. Дарахтлар ўсмирлардан бир нечасининг устига тушган", деб айтди манба.\nҲалок бўлган ўқувчилардан 18 нафари воқеа жойида ҳалок бўлган, яна 2 нафари шифохонада жон берган. Яна 11 киши, жумладан 10 нафар ўсмир ва уларга ҳамроҳлик қилган мактаб маъмурияти вакили шифохонада қолмоқдалар.\nКалит сўзлар: ҳалок бўлган, ҳалок, қўпориб юборган, қўпориб, юборган, шифохонада, шамол, нафари, кучли шамол, кучли, довул бошланган, довул, дарахтларни қўпориб юборган, дарахтларни қўпориб, дарахтларни, воқеа, бўлган, бошланган, берган


Женнифер Лопеснинг қиш мавсуми учун энг ҳашаматли образи эълон қилинди — видео - ShouBiz.uz\nСтиль 16:41 | 10.2.22\nЖеннифер Лопеснинг қиш мавсуми учун энг ҳашаматли образи эълон қилинди — видео\nKўйлак февраль ойининг энг яхши либослари қаторига кирди\nГолливуд юлдузи Женнифер Лопеснинг қиш мавсуми учун энг ҳашаматли либоси эълон қилинди.\nАктрисанинг стилистлари Роб Зангарди ва Мариел Хеннинг «Менга турмушга чиқ» романтик мелодрамасининг премьераси учун яратган образи ва яшил рангли либос кўплаб муҳокамаларга сабаб бўлди. Бу унинг қиш мавсумидаги энг ҳашаматли либоси деб топилди. Авангард енгларга эга бўлган, зумраддан ясалган пальто ва тик турган ипак гулли кўйлак февраль ойининг энг яхши либослари қаторига кирди.\nАктриса ҳозир Нью-Йоркда вақт ўтказмоқда. «Биринчи ўтувчи» фильми премьераси арафасида актриса бир нечта шоуларда иштирок этди. Женнифер Лопесни Манхеттен кўчаларининг бирида сайр қилганини кўришган. У сўнгги ҳафтада бир неча бор қиёфасини ўзгартирди.


Киприкларни кўпайтириш ва ўстириш учун 3 тавсия\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Киприкларни кўпайтириш ва ўстириш учун 3 тавсия\t16:47, 30 ноябрь\tКиприкларнинг узун ва қалинлиги генга боғлиқ. Бироқ, тушкунликка тушманг, декоратив пардоз воситалари ҳамда оддий халқ табобати ёрдамида ҳар қандай гўзалликка эришиш мумкин.\nКанакунжут мойига икки томчи А витамини томизинг ва кунига бир неча марта киприкларингизга суртинг. Бу аралашма киприкларни ялтиратади ва яхши ўстиради.\nШафтоли ва бодом мойи киприкларнинг ўсиш жараёнини тезлашитиради ва тўкилишининг олдини олади.\nКанакунжут ва чакамуг (репейный), ватамин Е эритмаси мойи ҳамда алоэ шарбатини тенг миқдорда қўшиб, аралаштиринг. Ҳосил бўлган бальзамни тоза туш идишига қуйинг. Бу малҳамни киприкларингизга ой давомида ҳар куни суртсангиз улар қалин ва мустаҳкам ўсади. Бальзамдан киприк касаллигининг олдини олишда ҳам фойдаланиш мумкин.\nМавзуга қайтиб: жувонга ошиқ йигитлар\tРашкнинг сабабини аниқлаб, давосини топишнинг 5 чораси\tБританияда тарихий олтин тақинчоқ топилди\tМалакали косметолог Шаҳноза Аҳмедовадан уй шароитида тайёрланадиган 4 ниқоб Тушь ишлатишнинг 9 қоидаси\tҲар бир аёл бажариши лозим бўлган 25 вазифа!\tОтправить


Қурилишнинг муаллифлик услуби таниқли Германия компанияси Vollert билан ҳамкорликда, республикамизнинг сейсмик шароитларини ҳисобга олган ҳолда ишлаб чиқилган. Янги технологик воситалар одатий панеллар ишлаб чиқаришдан четлашиб, ноёб энергия тежовчи девор конструкциялари саноатига ўтиш имконини берди. Энергия тежамкорлигига ниманинг ҳисобига эришилади? Минерал иссиқлик изоляцияловчи қопламаси бўлган уч қаватли ташқи деворлар ҳисобига. Бундай констуркция кўплаб афзалликларга эга: узоқ хизмат қилади, хавфсиз, ташқи таъсирлардан ҳимояланган.\nБинолар оловга чидамлилик, иссиқлик ва товуш изоляцияси бўйича юқори кўрсаткичларга эга. Иссиқлик изоляцияловчи қопламага эга замонавий уч қаватли деворлар қишда совуқдан, ёзда эса жазирама иссиқдан ишончли ҳимоя қилади — ҳар бир хонада микроиқлим ва акустик қулайлик!\nМутлақ эркинлик! Меъморий ва конструктив ечимларни қўллаган ҳолда конструкциялар ёрдамида ҳар қандай турдаги биноларни қуриш имкони мавжуд. Бунинг ҳисобига хонадонларнинг турли тарҳларда бўлишига ва қурувчиларнинг қатъий «чегаралари» бўлмаслигига эришилади. Ғаройиб шаклларга эга биноларни кўрсангиз, билингки — бу йиғма-монолит қурилиши.\nGolden House уйларини иситиш учун минерал пахта (вата) асосидаги замонавий экологик материаллар ишлатилади.\nЙиғма-монолит бинолари юқори мустаҳкамликка ва узоқ муддатли умрга эга — меъёрий иқлим шароитларида камида 100 йил хизмат қилади!\nАвтоматлаштирилган завод саноатида инсон омили имкон қадар паст. Деворлар ва қаватлараро қопламалар жараёнлар автоматлаштирилган тарзда йўлга қўйилган махсус заводда ишлаб чиқарилади, бу эса нуқсонли маҳсулотлар бўлиши эҳтимолини минимумга туширади ва қисқа муддатларда сифатли маҳсулот ишлаб чиқариш имконини беради. Барча маҳсулотлар мажбурий сифат назоратидан ўтади.\nЙиғма-монолит қурилишининг замонавий технологиялари қурилиш жараёнларини йил давомида давом эттириш имконини беради, оқибатда қурилиш муддатлари бир неча баробар қисқаради — бинолар баландлигига қараб 3-12 ой давомида тайёр деталлардан йиғилади.\nЙиғма-монолит услуби билан қурилган бинолар салбий кимёвий ва табиий таъсирларга ниҳоятда чидамли. Бундай биноларнинг сейсмик чидамлилиги 9 баллни ташкил этади. Golden House — яқин вақт ичида қурилган бинонинг 9 баллгача сейсмик чидамлилигини аниқлаш учун синовлар ўтказган ягона компаниядир. Бино синовдан муваффақиятли ўтди.\nУшбу технология деярли дарҳол пардоз ишларини бошлаш имконини беради — конструкцияларнинг бир текис ётқизилиши туфайли нуқсонлар, ёриқлар ва шикастланиш жойлари бўлиш эҳтимоли ниҳоятда паст.\nАйтиш жоизки, айнан шундай услубда қурилган биноларни айни дамда Golden House'дан харид қилиш мумкин. Assalom Maxtumquli, Assalom Sohil, Assalom Do’rmon Yuli турар жой мажмуалари ва бизнес-тоифасидаги «Династия» мажмуаси индустриал бинокорликнинг йиғма-монолит технологияси асосида қурилмоқда. Golden House'нинг замонавий қурилиш технологиялари тезкорлик, экологик софлик, юқори сифат, энергия тежамкорлиги ва сейсмик чидамлиликни ўзида мужассам қилган. Мукаммал уйғунлик!\nAssalom Maxtumquli ТЖМ: Тошкент шаҳри, Яшнобод тумани, Махтумқули кўчаси.\nAssalom Sohil ТЖМ: Тошкент шаҳри, Яшнобод тумани, Фарғона Йўли кўчаси.\nAssalom Do‘rmon yo‘li турар жой мажмуаси: Тошкент шаҳри, Мирзо Улуғбек тумани, Темур Малик ва Дўрмон йўли кўчалари кесишмаси.


Любой одам ёмонлик қилса, президентга арз қиламан\n29 сентябр 2020, Тошкент вақти: 09:37\nПрезидентимиз тинчлигимиз учун ҳар қандай одамнигн танобини тортиб қўяди, дейди ҳожи ота.\nНорозилик акцияси ўтказган ойтуғдиликлардан жарима ундирилди\nЎтган йилнинг ноябр ойи охирида ўз ерлари тортиб олинишига қаршилик кўрсатиб, норозилик акцияси ўтказгани учун Бухоро вилояти Жондор туманидаги Ойтуғди қишлоғининг 13 нафар фуқароси маъмурий жавобгарликка тортилган ва суд қарорига кўра уларга жарима белгиланган эди.\nЖаримага тортилган ойтуғдиликлардан бири Оятуллоҳ Санаевнинг Озодликка қўнғироқ қилиб, куни кеча суд ижрочилари келиб жарималарни ундириб кетишганини гапириб берди.\nУнинг айтишича, жаримага тортилган ойтуғдиликларнинг барчаси ҳозирда Россияга ишлашга келган.\n“Эркаклар йўқлигидан фойдаланиб, уйга бориб, болаларимизнинг еб-ичишига ташлаб келган пулларимизни ҳам олиб кетишибди”, дейди Оятуллоҳ Санаев.\n- Ойтуғдиданман. Мен ўша судланганлардан биттасиман. 10 числода ўша қишлоқнинг фуқаролари Россияга ишлашга келдик. Ҳозир Россиядан қўнғироқ қилаяпман сизга. Кеча уйга қўнғироқ қилиб “Уй тинчми, қишлоқлар тинчми?” десам, болаларим “Қарорни бермаган суднинг ижрочиси келиб қилган штрафини териб кетди қишлоқдан” деяпти.\nОзодлик: Сизга қанча жарима берилди?\n- Менга ва хотинимга 30 мингдан жарима берган. Ўра Таваккалга 90 минг, Таваккалнинг хотинига 90 минг, 13 кишини судлабдию. Ким кўпроқ талаб қилган, штрафни кўпроқ қўйибди. Кейин биз “апелляция киритинг” деб Жондор прокуратурасига ëздик. Жондор прокурори жавоб бермади. Кейин республика прокуратурасига ëздик. Яна жавоб ололмадик. Охири президентга ëздик. Президентга ëзиб ҳам жавоб ололмадик. Ҳеч қандай натижа бўлмади. Ана шунинг учун ҳозир Россияга ишлашга келдик. Ана энди эркакалр йўқлигини пойлаб келиб штрафларни териб олиб кетибди суднинг ижрочиси.\nОзодлик: Апелляцияга бермаганмидингизлар?\n- Апеллция қилмаган.\n- Мумкин эмас экан. Судда суд даже эшитишни ҳам хоҳламади. Булдозерчи “ҳақорат қилгани йўқ” деяпти. Биз ҳақиқатан ҳақорат қилганимиз йўқ. Лекин Жондор туман суди шундай штраф қилди бизларга. Кейин прокуратурага бордик. Прокурор аввалига жавоб беришни хоҳламади. “Сенларга ким ўргатаяпти ëзишни?” деди. Биз “Ҳозир дунë матбуотини эшитаяпмиз, газета ўқияпмиз. Ҳамма жойда айтаяпти. Саводимиз бор Худога шукур. 10 йил ўқиганмиз. Ҳаққимиз йўқми?” десак, ўйлаб ўтирдию, “Кўриб чиқаман кейин” деди. Ана ундан кейин кўриб чиқмади. Қонунларни ўқиб кўрсак, 15 кун ичида жавоб бериши керак экан. 15 кун ичида жавоб бермади прокурор. Кейин биз республика прокуратурасига ëздик. Бизга эртасига район прокуратурасидан жавоб келаяпти. Биз шундай хулосага бордик. Демак, республикага кетадиган хатларни район прокуратураси ўқир экан. Ўша вақтда қарорни олайлик деб кўп бордик. Қарорни ҳам бермади. Қандай қилиб ижрочи пулни олар экан? Президентга ëздик. Президент ҳам “нима деяпсан?” демади,- дейди жаримага тортилган Бухоро вилояти Жондор туманидаги ойтуғдиликлардан бири Оятуллоҳ Санаев.\nСирдарёлик ҳисобчи молия бошқармасини судга берди\nСирдарёнинг Ховос тумани Гулбаҳор жамоа хўжалиги Жамбил маҳалласида яшовчи Исмоил Суюнов 20 йилдан зиёд халқ таълими соҳасида ҳисобчи бўлиб ишлаган.\nИсмоил Суюнов ўзини ноҳақ ишдан бўшатилишида Сирдарё вилоят молия бошқармасини айбдор деб билиб, уларни судга берган.\n- Сирдарë вилояти молия бошқармасини судга берганман. Халқ таълими тизими тўлиқ тугатилмасдан ҳисоб-китоб бўлими молия бўлимига бевосита бўйсунгани учун молия бўлимига қўшиб юборилган. Молия бўлимида халқ таълими муассасаларини молиялаштириш бўлими ташкил этилган. Вазирлар Маҳкамасининг 30 мартдаги 63 сонли қарорига асосан аттестация ўтказган Молия вазирлиги. Аттестацияда лойиқ деб топилдим. Суюнов Исмоилни бош иқтисодчи лавозимига қўйишингизни сўрайман, деб кейин нима берилган. Меҳнат кодексининг 100 моддаси 1-2-6-бандлари бўйича Молия ишга қўйиши керак эди. Буйруқ бермай шу пайтгача ишсиз юрибман. Ҳал қилув қароридан кейин апелляция суди умуман бўлмаган. Ўзбекистон республикаси судининг раиси Бўритош Мустафоев шу пайтгача қарор чиқариб бермаяпти. Президентимизга ҳам телеграмма қилиб юбордим. 12-13 марта шикоят аризаси ҳам ëзаяпман. Президентимизнинг қарорларини бажармаяпти бу жойларда. Президентимиз қарорини бажармайдиган раҳбарлар қанақа қилиб раҳбар бўлиб ишлаяпти,- дейди сирдарëлик суҳбатдош Исмоил Суюнов.\nПрезидентимиз қаттиққўллиги боис юртимизда тинчлик\nФарғона вилоятининг Ёзёвон туманида яшовчи Холмурод ҳожи президент Каримовнинг сиёсатини қўллашини ва бу сиёсатга қаршиларни қоралашини айтади.\n- Масалан, кечагинда биттаси қамалиб қолган экан. У қамалган одам тожикистонлик экан. Тожикистондан ўтиб Ўзбекистонда қамалибдию, у одам энди тинчлигимизни бузишаяптида. Ўзбекистонга кирдими у, ëмон ниятда кирдида.\nОзодлик: Холмурод ака, Ўзбекистонга келадиган одам кўпку. Меҳмонга келади, қариндошиникига келади.\n- Яхши ниятда келса, бизнинг одамлар қамамайди. Нимага қамайди.\nОзодлик: Майли сиз четни қўйиб туринг. Ўзбекистон ичида террорист, деб қамалаëтган ўзбекистонликлар сизнинг назарингизда террорист, жиноятчими?\n- Бир лекини борки қамашадида. Бекордан бекор қамамайди. Менга қаранг президентимизга раҳмат. Президентимиз шунчалик бизнинг тинчлигимизни ушлаб турибди. Э бунга минг марта таъзим қилиб юборишимиз керак. Нимага десангиз, бизнинг тинчлигимиз, ҳамма ëғимиз шу одамга боғлиқ. Мен президентимизнинг олиб бораëтган сиëсатларини шундоқ қўллаб-қувватлайманки, чунки кўриб турибсиз тинчлик бизда холос. Ўрта Осиë бўйича бизда тинчлик бўлиб турибди. Бу ҳаммаси президентимизнинг меҳнати деб биламан.\nИккинчи, бир партия бор эканку. Норвегия томондами партия бор эканку. Унинг бошлиғи президентга бўйсунмаслик тўғрисида бир нарса деб чиқдию. Ўша одамларга бизнинг Ўзбекистонда жанжал кўтаришнинг нима фойдаси бор? Нима мақсади бор? Шу болаларнинг ўлиб кетишини хоҳлаяптими? Бизнинг болаларимизнинг ўлишини хоҳлаяптими? Энди бизнинг оилада ҳам камчилик бўлганидай давлат нимасида ҳам анча-мунча нуқсонлар бўлади. Уларни президентимиз секин-аста ҳал қилаяпти. Биров айб қилгани қўрқарди, нотўғри иш қилгани қўрқади, ҳозир ҳам қўрқишади. Ҳозир ҳам одамларимиз айтаяптики, мени у қилиб юборди, мени бу қилиб юборди. Ҳуқуқини билса, тўғридан тўғри бориб юқори ташкилотларга арз қилса, пастдаги милицияси борми, прокурори борми уларнинг юқорисига арз қиладиган бўлса, пастдагини олиб ташлайди. Зўрға ишга кирган. Бу бизда жуда қатъий, президентимизнинг олиб бораëтган сиëсатлари ҳаддан ташқари қатъий. Ҳозир любой одам менга ëмонлик қилиб ноқонуний ҳаракат қиладиган бўлса, мен юқори ташкилотларга арз қиламан. У унамаса, ундан юқорисига. Охири президентгача бораман. Қочиб кетиб бу ердан, бошқа давлатларга бориб олиб ҳар хил гапларни гапиришиб. Шу ерда курашсин курашадиган бўлса. Гапи бўлса, шу ерда гапирсин. Бу ерда ҳам эшитадиганлар бор. Кичиги эшитмаса, каттаси эшитади. Ўғил бола бўлса, шу ерда куршасин. У ëққа бориб олиб ҳар хил гаплар гапирмасин,- дейди Фарғона вилоятининг Ёзёвон туманида яшовчи Холмурод ҳожи.\n“Шу куннинг масали”\nТошкентлик ҳаваскор шоир Одил Аҳмад Ўзбекистондаги бугунги вазиятни ўзи ёзган масал орқали гавдалантиришга ҳаракат қилибди. “Шу куннинг масали”да айнан бугунги кунимизни кўрасиз”, дейди шоирнинг ўзи.\nҚанотини кенг ëйиб бургут,\nКўкда мағрур қилади парвоз.\nАтрофида қора қарғалар\nҚанот қоқар унга жўр овоз.\nНурни тўсган қора қанотлар,\nПастда зиë излар кабутар.\nТўтиқушлар осмонга қараб,\nҚора зулмат мадҳини айтар.\nРизқин терар мусичалар жим,\nҚалдирғочлар хорижга кетган,\nСайрамайди булбуллар ҳатто,\nБечоралар тили кесилган.\nОмадлидир чақимчи чумчуқ,\nГап пойлайди панада туриб.\nХўрозлар ҳам чақирмай қўйган,\nЧақиргани сўйилиб кетиб.\nМан-ман деган учқур лочинлар\nКатакларга қамалиб қолган.\nПастқамларда чуғур чуғурлар,\nТепаликда овоз бўғилган.\nМусиқачи бугун зағизғон,\nКакку куйлар тўтиқушга жўр,\nОққушларчи четга қувилган,\nОқлиги учун бўлиб қолган хўр.\nЗулмат ичра оппоқ бўлмоқлик,\nОғирлигин оққуш билади.\nОққушларни қора демаган,\nЎзи оққуш бўлиб қолади.\nҲакка тинмай титади ахлат,\nҚатортолда қумрилар қатор,\nКалхатларчи ўлакса излар,\nШолизорда лайлак мардикор.\nВайроналар устида бойқуш\nҚаср қуриш билан овора.\nЧиқинг, келинг жаннат юртга деб,\nҚизилиштон чалар ноғора.\nМадҳ айтади сўфи тўрғайлар\nМусичадек бўлиб беозор.\nҲаққингизни туя қилса ҳам,\nТуяқушдан сўрмангиз савол.\nОсмон узра қоп-қора булут\nËмғир эмас ëғади иллат.\nПастқамларда мусичалар жим\nСабр тагидан излайди ҳикмат.


Бош саҳифа>МАҚОЛАЛАР>Асрлар мобайнида Рофизий шиалар содир этган жиноятларнинг баъзилари\n05/01/2022 𝓐𝓫𝓾 𝓗𝓪𝓷𝓲𝓯127Мулоҳаза билдириш on Асрлар мобайнида Рофизий шиалар содир этган жиноятларнинг баъзилари\nРофизийларнинг зулматли тарихидан.\n23-ҳижрийда мажусий Абу Луълуа Хулафои рошидинлардан иккинчи халифа Умар ибн Хаттобни (р.а.) шаҳид қилди. Бу мажусий рофизийларнинг рамзларидан бири ҳисобланади. Шунинг учун улар уни (диннинг буюги) ва (жасур диндор) деб аташди ва Эронда унга мақбара қурилган.\nҲижрий 35 йилда (яҳудий аёлнинг ўғли) Абдуллоҳ ибн Сабъанинг ташаббуси билан учинчи халифа Усмон ибн Аффон (р.а.) шаҳид қилинди. Шундан сўнг Абдуллоҳ ибн Сабъа Али ибн Абу Толиб (р.а.) худо эканлигини даъво қилди ва Росулуллоҳ соллаллоҳу алайҳи васаллам вафотларидан кейин Али ибн Абу Толибни халифа бўлишга васият қилинганликлари каби бӯҳтон, фитна гапларни тарқатиб юрди.\nҲижрий 61-йил Муҳаррам ойи Ашуро кунининг 10-кунида Рофизийларнинг хиёнати туфайли, Расулуллоҳ соллаллоҳу алайҳи ва салламнинг невалари Ҳусайн ибн Али ибн Абу Толиб шаҳид қилинди.\nҲижрий 317 йилда Рофизий Абу Тоҳир Макка шаҳрига келиб, Байтул ҳарам масжидда ҳожиларни ўлдириб, Каъбатуллоҳдаги Қора тошни ўғирлади. Ҳижрий 339 йилда Миср ҳукмдори ҳатти-ҳаракатлари билан Қора тош ўз жойига қайтарилди.\nҲижрий 408 йилда Мисрнинг Фотимий ҳукмдори Ал-Ҳаким би-амриллаҳ ўзини худо деб эълон қилди. Бу рофизий икки марта Расулуллоҳ соллаллоҳу алайҳи васаллам қабрларини қазиб олишга ҳаракат қилди. Биринчи марта у Абдул-Футухни Росулуллоҳ соллаллоҳу алайҳи васаллам қабрларини қазиб олиш учун Мадинага юборди, лекин одамлар унга ҳужум қилиб уни тўхтатишди.\nИккинчи марта эса, бу рофизий ўз одамини Росулуллоҳ соллаллоҳу алайҳи васаллам масжиди яқинида жойлашишга буюриб, қабрларига бориш учун ер остидан туннел қазитди. Аллоҳга ҳамдлар бўлсинки, одамлар ер ости туннелини топиб уни ўлдиришди.\nҲижрий 500 йилда Рофизийлар Мисрда “Тож ал-Ҳусайн” (Ҳусайн тожи) номли мақбара қурдирдилар ва улар Ҳусайн ибн Али ибн Абу Толибнинг боши шу мақбарини ичида деб даъво қила бошладилар. Ҳозирги кунгача баъзи Рофизийлар ушбу мақбарани зиёрат қилишни давом эттирмоқдалар.\nҲижрий 656 йилда ислом ва мусулмонларга хиёнат қилган икки хоин-рофизий Носириддин Ат-Туси ва Ибн Ал-Алқомий мўғул-татарларни Ислом юртларига йўл кўрсатиб олиб кирдилар, натижада оммавий қотиллик содир этилди. Мўғуллар 1 миллионга яқин мусулмонни қиличдан ўтказдилар.\nҲижрий 907 йилда Эронда Сафавий Рофизийлар давлати тузилди. Давлатнинг асосчиси Шоҳ Исмоил ибн Ҳайдар ас-Сафавий бўлиб, у 1 миллионга яқин мусулмонларни шиаликни қабул қилишдан бош тортгани учун ўлдирган. Сафавий Бағдодга кирганида, солиҳ халифаларни очиқчасига ҳақорат қила бошлади ва рофизийлик динига эътиқод қилмаганларни ўлдирди, ҳамда кўплаб сунний мусулмон жумладан, Имом Абу Ҳанифа (раҳимаҳуллоҳ) қабрларини қазиб олган.\nҲижрий 1218 йилда Ироқдан Саудия пойтахти Риёзга бир рофизий келди, у ўзини зоҳиран ибодатда ғайратманд ва зоҳид қилиб кўрсатди. Бир кун рофизий фурсатдан фойдаланиб, Дириядаги янги қурилган масжидда Имом Абдулазиз ибн Муҳаммад ибн Саудга (роҳимаҳуллоҳ) ортида пешин намозини ўқиётганида имомни сажда ҳолатида ҳанжар билан шаҳид қилди.\nҲижрий 1399 йилда Эронда Шоҳ режими Хомайний қўли билан ағдарилганидан сўнг, Рофизийлар давлати ташкил топди.\nҲижрий 1407 йилда, 6-зулҳижжа жума куни Хомайни издошлари Рофизийлар томонидан Маккада қилган провокациялар натижасида, шаҳарда катта тартибсизликка олиб келди. Ўша куни 402 киши ҳалок бўлди ва 649 киши яраланди. Бундан ташқари, исёнчилар Маккадаги дўконларнинг ойналарини синдириб, дўконлар ва кўплаб машиналарга ўт қўйишди.\nҲижрий 1409 йил ҳаж мавсуми пайтида, Зулҳижжа ойининг 7-куни кечқурун, бир гуруҳ Рофизийлар энг муқаддас Маккадаги ҳимояланган масжид яқинида террорчилик ҳужумини уюштирдилар. Бу ҳужум натижасида бир покистонлик мусулмон ҳалок бўлди, 16 киши жароҳатланди. Моддий зарар ҳам келтирилди. Ҳужумни содир этганлар қўлга олинди, ўлимга ҳукм қилинди ва ҳижрий 1410 йилда қатл қилинди.\nҲижрий 1410 йилда рофизийлар етакчиси Хомайни ўлди. Шиалар унинг қабрини катталиги Муқаддас Каъбага ўхшаш иншоот қурдилар, унинг атрофида ҳанузгача тавоф қилиб келмоқдалар.\nҲижрий 1408 йилда 1000дан ортиқ олимлар иштирок этган Учинчи Жаҳон Исломий Конференцияси Хомайнини куфрда эканлиги ва уни адашган деб тан олиниши ҳақида фатво эълон қилинди.\n(Бу рўйхатга 1989 йилдаги Эроннинг мусулмонларга қарши энг даҳшатли ва қонли жинояти бўлган Муясим туннелидаги воқеаларни қўшиш мумкин. Қувайтнинг “Ҳижоз Ҳизбуллоҳи” деб номланувчи гуруҳи ва Эрон махсус хизматлари билан келишилган ҳолда, Муайсим туннелига заҳарли газ сепиб минглаб зиёратчиларни ўлимига сабабчи бўлишган.\nСўнгги йилларда Эрон Ямандаги ҳусийларга моддий, ҳарбий, сиёсий ва ахборот ёрдамини кўрсатиб келмоқда.\nРофизийларнинг қора тарихидан яна бир мисол, Яман рофизийлари Даммамда талабаларни қуршов (блокада)га олишган, ўшанда ёш талабалардан ташқари аёллар, болалар ва қариялар ҳам бўлган. Аммо шунга қарамай, рофизийлар оғир артиллерия қуроллардан уйлар ва масжидларни, улар ичида яшаб ибодат қилаётганлар билан бирга кечаю кундуз бомбард қилишди. Биринчи блокада 70 кундан ортиқ давом этди, иккинчиси – 100 кундан ортиқ, охир-оқибат, Яман рофизийлари Сада вилояти аҳолисини ўз шаҳарларидан қувиб чиқаришди.\nБу қисқартирилган шаклда берилган рофизийлар тарихидан баъзи фактлар.\nАбдулмунъим Мустафо: Биринчи ҳолат : ИКРОҲ . (الاكراه)


Мустақилликнинг 29 йиллиги: Учинчи Ренессанс даври пойдевори | "Адолат" СДП\nБугун Дўрмондаги Кўксарой қароргоҳида Ўзбекистон Респупубликаси Мустақиллигининг 29 йиллигига бағишланган тантанали маросим бўлиб ўтди. Унда Ўзбекистон Респупубликаси Президенти Ш.Мирзиёев нутқ сўзлаб, Ўзбекистон халқини улуғ ва буюк байрамимиз билан қутлади ва бизнинг инсоний қадр-қимматимизни, ғурур ва шаънимизни, дину диёнатимизни, миллий давлатчилигимизни тиклаб берган Мустақиллик куни Ватанимизнинг шонли тарихида ҳамиша энг ёрқин саҳифа бўлиб қолишини таъкидлади.\nМазкур тадбирда давлатимиз раҳбари барча жабҳалардаги жадал олиб борилаётган ислоҳотларга, эришаётган ютуқларимиз натижасида тобора кўркамлашаётган маконларимизга, айниқса, халқимизнинг ижобий кайфиятига, синовли даврдаги сабру шижоатига алоҳида тўхталиб, “Бугун чексиз ифтихор билан айта оламизки, донишманд халқимизнинг узоқни кўра олиши, бирдамлиги ва фидойи меҳнати билан барча синовлардан муносиб ўтиб келмоқдамиз” дедилар.\nДарҳақиқат, сўнгги йилларда кенг жамоатчилик барча ижобий ўзгаришларнинг ташаббускори ва бунёдкорига айланмоқда. Қайси соҳани олмайлик, қайси жабҳага назар солмайлик, илгари сурилаётган халқ ташаббуси албатта қўллаб-қувватланмоқда, шароит яратилмоқда, инвестиция киритилмоқда, рағбатлантирилмоқда, бир сўз билан айтганда, халқнинг розилиги йўлида тинмай изланилмоқда. Зеро, иқтисодиётни сиёсатдан, маънавиятни таълим-тарбиядан айро кўриб бўлмаганидек, ерга ишлов беришдан тортиб, ижтимоий хизматни бадастир қилаётган тадбиркорни сизламасак, дастурхонимиздан қут-барака арийди. Ўқитувчини мактаб остонасидан “сиз” демасак, келажагимиздан айриламиз.\nАйнан шу масалаларга тўхталиб, “халқимизнинг улуғвор қудрати жўш урган ҳозирги замонда Ўзбекистонда янги бир уйғониш – Учинчи Ренессанс даврига пойдевор яратилмоқда, десак, айни ҳақиқат бўлади. Чунки бугунги Ўзбекистон – кечаги Ўзбекистон эмас. Бугунги халқимиз ҳам кечаги халқ эмас”, деди давлат раҳбари.\nТаъкидлаш жоизки, бугун жаҳон миқёсида юртимиз ҳақида сўз кетганда «Янги Ўзбекистон» ибораси такрор-такрор тилга олинмоқда. Бу кейинги йилларда тараққиётнинг мутлақо янги босқичига қадам қўйганимиз, эришаётган залворли ютуқларимизнинг эътирофи, жаҳон ҳамжамиятининг юртимизга жиддий эътиборидир. Чунки бизга мустақиллик ғояси, истиқлол руҳи тоғдек таянч бўлмоқда. Бизни илғор ниятлар, буюк мақсадлар, улкан марралар йўлида адашмасликка ундамоқда, танлаган йўлимиз тўғрилигига инонтирмоқда.\nЮртбошининг “Мен турли синов ва курашларда тобланган, иймон-иродаси мустаҳкам халқимизнинг ақл-заковати ва азму шижоатига ишонаман” деган мурожаатлари ҳар бир инсон қалбини жўнбўшга келтиради. Чунки тараққиётнинг янги босқичига қадам қўйилаётгани, янги бир уйғониш – Учинчи Ренессанс даври пойдеворини яратиш бизнинг, ҳар биримизнинг зиммамизда эканлигини билдиради.\nХусусан, Ўзбекистон “Адолат”СДП ўзининг сайловолди дастурларида ўсиб келаётган ёш авлодни тарбиялаш, ҳақ-ҳуқуқини танитиш мақсадида мактабларда “Тарбия”, “Ҳуқуқ” фанларини киритиш, ёшларни ОТМга кенгроқ жалб қилиш мақсадида чекловларни йўқ қилиш, олий таълим тизимини қайта кўриб чиқиш, ОТМларининг ўзини ўзи молиялаштириши, квоталардан воз кечиш каби бир қатор устувор вазифаларни белгилаган эди.\nБугунга келиб, янги ўқув йилидан бошлаб мактабларда “Тарбия” фанининг киритилиши, ёшларимиз, айниқса, қизларимиз учун давлат гранти асосида алоҳида 970 дан ортиқ ўринларнинг ажратилиши партиянинг ўз электорати олдидаги ваъдаларига содиқлиги исботидир.\nТантанали маросимда Президент томонидан “Кўз қўрқоқ – қўл ботир” халқ мақоли эсга олинди. Партиямизнинг илгари сурган ғояларидан бири ақлли тиббиёт эди. Мана бугун кўриб турибмизки, тиббиётни ривожлантириш ҳаётий зарурат. Шу боисдан қисқа вақт давомида йилларга татигулик ишлар, ҳақиқий маҳнодаги ҳаётбахш ҳужжатлар қабул қилинди ва амалиётга татбиқ этилди. Аммо бу ҳотиржамликка берилиш учун асос бўла олмайди. Ҳали олдимизда ечилиши лозим бўлган масалалар ҳам етарлича. Шунинг учун партиядошларимизнинг ушбу соҳада халқимиз соғлиғи учун зарур бўлган ҳар қандай ислоҳотни амалга оширишда кўзи ботир, қўли жасур, юраги жасоратли бўлиши лозим ва шарт. Бу борада ўрнак бўладиган инсонимиз ҳам узоқда эмас, шундоққина ёнимизда.\nБашарият тарихида Ренессанс - уйғониш даврида улкан кашфиётлар, мисли кўрилмаган қурилишлар, глобал ўзгаришлар юз берган, даҳолар етишиб чиққан. Ўзбекистонда башорат қилинаётган янги бир уйғониш – Учинчи Ренессанс даври юртимиз тарихи зарварақларида ёрқин саҳифа бўлиб қолиши, мақсадли, тизимли олиб борилган тарбия, таълим натижасида келгуси авлод вакилларидан Улуғбеклар, Ибн Синолар етишиб чиқиши ишонса бўладиган амалий воқеликдир.


05.04.2020 Чоп этиш учун\nБутун дунёда коронавирус пандемиясининг салбий оқибатлари нафақат инсонларнинг соғлиги, балки тадбиркорлик фаоллигига ҳам салбий таъсир кўрсатаяпти. Кўрилаётган кескин чораларга қарамасдан пандемия дунё иқтисодиётига катта зарар етказиши ва ва инқироздан чиқиб кетиш осон бўлмаслиги куплаб мутахасислар томонидан башорат қилинмоқда.\nБунинг тасдиғи сифатида айтиш мумкинки, аксарият мамлакатларда макроиқтисодий нобарқарорлик белгилари пайдо бўлаётганлиги, глобал қиймат занжирида кузатилаётган узилишлар, транспорт ва хизматлар соҳаларида жиддий инқироз ҳолатларининг юзага келаётганлиги натижасида жаҳон иқтисодиётида глобал хавф-хатарлар ва рецессия ҳолатини келтириб чиқаришга замин тайёрлай бошланди.\nЮзага келган ҳолат ҳар бир мамлакат иқтисодиётида мавжуд моддий ва молиявий ресурсдан, шунингдек заҳиралардан самарали ва оқилона фойдаланишни талаб этади. Мана шундай бир вазиятда Ўзбекистон Республикаси Президенти Шавкат Мирзиёев томонидан “Коронавирус пандемияси даврида аҳоли, иқтисодиёт тармоқлари ва тадбиркорлик субъектларини қўллаб-қувватлашга доир қўшимча чора-тадбирлар тўғрисида”ги фармоннинг изоланиши Ўзбекистонда коронавирус пандемияси келтириб чиқарган инқирозга қарши курашиш шароитида тадбиркорликни қўллаб-қувватлаш бўйича қўйилган жуда муҳим қадам бўлди.\nДунёнинг куплаб “мана-ман” деган давлатларида савдо алоқалари узилиб, хизмат кўрсатиш соҳалари фаолиятини тўтатаётган, АҚШдек ўлкан иқтисодиётга эга мамлакатларда миллинлаб одамлар ишдан озод этилганлиги тўғрисидаги бир томонлама хабатномаларни олаётган бир пайтда мамлакатимизда ушбу инқироз иқтисодиётга кескин салбий таъсирининг олдини олиш мақсадида зарур чора-тадбирлар кўрилаётганлиги пандемия асорати сифатида иқтисодиётни қурбон қилиш эмас, балки шундай мураккаб бир вазиятда мамлакатда тадбиркорлик фаоллигини сақлаб қолишга қаратилган энг оқилона чора-тадбирлар тизими қабул қилиниши – пандемияга асоратларига нисбатан зарба десак, тўғри булади.\nДавлатимиз раҳбарининг фармонида қабул қилинган, тадбиркорларга тақдим этилаётган кўплаб имтиёз ва преференциялар нафақат йирик корхоналар, шунингдек энг кичик бизнес субъектларини ҳам мана шундай мураккаб бир пайтда фаоллигини сақлаб қолишга қаратилган.\nАниқ далилларга утадиган бўлсак, фармонда энг аввало туристик ва меҳмонхона фаолиятига эътибор берилиши бежиз эмас. Чунки инқироз оқибатлари энг аввало мана шу фаолият турига узининг салбий оқибатларини курсатди. Шу туфайли ҳам ушбу тадбиркорлик билан шуғулланувчи мингдан ортиқ субъектлар йил якунига қадар ер ва мол-мулк солиқларини тўлашдан озод этилади ҳамда ижтимоий солиқ ставкаси уларга ҳозирги 12%дан 1%га туширилади.\nБундан ташқари фаолияти инқироз туфайли тўхтаб қолган якка тартибдаги тадбиркорларга даромад солиғи ва ижтимоий солиқ тўловларни ҳисоблаш тўхтатилади. Шунингдек тушуми ўтган ойдагига нисбатан 50%га камайган кичик бизнес субъектлари учун айланмадан олинадиган солиқ, ер солиғи, мулк солиғи, ижтимоий солиқ ва сув ресурсларидан фойдаланганлик учун солиқни тўлаш муддати 2020 йил 1 октябрга қадар кечиктирилаяпти.\nТадбиркорлик фаоллигини сақлаб қолиш мақсадида яна мухим чораларадан бири сифатида махсус жамғарма кўмагида кредит фоизларининг бир қисмини тадбиркорларга қоплаб бериш механизми йўлга қўйилаяпти. Шунингдек жамғарма томонидан бир тадбиркорнинг фақатгина битта лойиҳасига кафиллик бериш бўйича чеклов ҳам бекор қилинади ва ижобий кредит тарихига эга тадбиркорларга кафиллик суммасининг юқори чегараси 8 млрд сўмдан 10 млрд сўмга оширилади. Яна бир муҳим чора – инқироз туфайли қийин аҳволда қолган корхоналар, якка тартибдаги тадбиркорлар ва аҳолининг 12 трлн сўмлик кредитлари бўйича кредит мажбуриятларини бажаришга “кредит таътиллари” бериладиган бўлди.\nТадбиркорлик фаоллигини қуллаб қувватлашнинг фармондаги муҳим чораларидан бири сифатида , пандемия тугагунга қадар уйда фаолият олиб бориши мумкин бўлган ҳунармандларга жорий йилда яна 50 млн АҚШ доллари миқдорида маблағ йўналтирилмоқда.\nХулоса қилиб айтганда, фармонда тадбиркорлик фаоллигини сақлашга қаратилган, юқорида келтирилган ва бошқа бир қанча чора ва тадбирларнинг ўта муҳим, ўзига хос жиҳатлари бор. Биринчидан бундай кенг қамровли чоралар кўрилиши бошқа давлат раҳбарлари томонидан қабул қилинаётган қарорлардан ўзининг халқчиллиги билан ажралиб турибди, яъни инқироздан энг куп азият чекиши мумкин бўлган аҳолининг катта қатламини даромад манбаи билан таъминлаш бош вазифа сифатида қаралаяпти. Иккинчидан, тадбиркорлик фаоллигини сақлаб қолмасдан туриб пандемия билан самарали курашиб бўлмаслигини фармоннинг моҳиятидан англаб олиш мумкин. Чунки аҳолининг даромад манбаига эга бўлмаслиги уларни депрессия холатига тушуради ва касалликка чалиниш эҳтимолини янада оширади.\nУчинчи яна бир хулоса шундаки, энг яхши ҳимоя бу – хужум, яъни фаоллик. Фаоллик бўлмаса пандемияни енгиб бўлмайди. Шу ўринда мухтарам Президентизнинг 3 апрель куни коронавирус пандемияси келтириб чиқарган инқирозга қарши курашиш борасида халқимизга қилган мурожаатида айтиб утганларидек “Бу курашда тиббий чоралар билан бирга юксак тафаккур, қатъий интизом, сабр-тоқат ва улкан масъулият кўрсатишимиз лозим. Бу сифатлар бизнинг энг асосий ва энг таъсирчан қуролимизга айланиши шарт”. Бунинг учун пандемия ва инқироз оқибатларига қарши курашнинг барча жабҳаларида фаол бўлишимиз талаб этилади.\nБюджет ва иқтисодий ислоҳотлар қумитаси раиси\nКўришлар сони: 391


Ҳозир ҳар қадамда мунофиқларга дуч келмоқдаман\n16:17 / 27.04.2016 1824 pdf Ўқиш режими + -\nАссалому алайкум, ҳурматли Шайх жаноблари.\nҲозир ҳар қадамда мунофиқларга дуч келмоқдаман, ҳозирги ҳаракати бошқа, кейинги ҳаракати бошқа бўлади.\nБаъзан ўзимни ҳам мунофиқ эмасманми, деб ўйлаб қоламан, Қуръони Каримда мунофиқлик қораланган эди, кўп ҳолларда кофирлар билан бирга зикр этилган. Мана шундан қўрқмоқдаман.\nИлтимос ҳазрат, мунофиқлик ҳақида тўлиқроқ тушунча берсангиз, мунофиқлар намоз ўқийдими, ҳаром ишлардан четланадими?\nЖавобингиз учун олдиндан раҳмат.\nАраб тилида «нифоқ» сўзи ичи бўш, таш-қи кўриниши ўзгача нарсага ишлатилади. Мисол учун, юмронқозиқ ёки тулкининг уясига ҳам «нифоқ» сўзи ишлатилади. Чунки улар устидан оддий ерга ўхшайди, бир тарафдан кирса, иккинчи тарафдан чиқиб кетаверади. Ҳозирги кунда ажнабий тилларда «тоннел» деб номланаётган иншоотлар ҳам арабчада «нафақ» дейилади.\nАгар бу маънони диний-ақидавий истилоҳда ишлатмоқчи бўлсак, сиртдан мусулмонликни эълон қилиб, ичидан унга лойиқ бўлмаслик мунофиқлик, деб айтилади. Одамлар кўз ўнгида Ислом динига мансублигини эълон қилиб, ҳатто баъзи амалларни ҳам қилиб юрадиган, аслида эътиқоди бузуқ кишилар «мунофиқ» дейилади.\nКўпинча ҳадиси шарифларда мунофиқларнинг аломатлари ҳақида сўз юритилган, улардан бирида Расули акрам алай-ҳиссалом:\n«Мунофиқнинг белгиси учтадир: гапирса ёлғон гапиради, омонатга хиёнат қилади, ваъда берса устидан чиқмайди. Кимда шу хислатлар бўлса, унда мунофиқнинг барча хислатлари бўлган бўлади, агар биттаси бўлса, битта хислати бўлади», деганлар.\nМунофиқларнинг очиқ-ойдин кофирлардан ҳам катта хатарли эканликларига боис-кофирлар билан бўладиган алоқа ва муомалаларда биз уларнинг кимлигини эътиборга олиб, ўзларига яраша иш тутамиз. Мунофиқлар эса, сиртдан мусулмон бўлиб кўринадилар, одамнинг ичидагини билиб бўлмайди, натижада уларга ҳам мусулмонча муомала қилишга мажбур бўлинади. Бу билан мунофиқларга динга катта зарар етказишга имкон яратилади.\nИслом динининг аввалги пайтларида Маккаи мукаррамада мунофиқлик йўқ бўлган. Ҳижратдан кейин, мусулмонлар Мадинаи мунавварада алоҳида жамият бўлиб, «кўкракларига шамол тегиб» яшай бошлаганларидан сўнггина бу дард пайдо бўлди.\nМаккада мусулмонлар оз сонли, заиф бўлиб, хоҳлаган киши уларга бемалол зулм ўтказар ва азоб берар эди. Одатда, бундай пайтда фақат ҳақиқий мўминларгина сабр-чидам билан динларини маҳкам ушлайдилар. Мадинада эса, мусулмонлар куч-қувватга, ўз давлатларига эга бўлдилар, улар билан ҳисоблашмасликнинг иложи қолмади. Шундай бир пайтда дилларини моғор босган, қалбларида марази бор баъзи кимсалар мунофиқлик йўлига ўтдилар. Аллоҳдан эмас, Аллоҳнинг бандаларидан қўр-қиб, Исломга юзаки кирдилар.\nМунофиқлик турли ахлоқий разилатнинг уясидир. Риёкорлик, алдамчилик, хиёнат, ёлғончилик, иккиюзламачилик, ваъдага хилоф қилишлар шулар жумласидандир. Мунофиқлик ҳар бир умматнинг жисмини титиб юборадиган ижтимоий касалликдир. Валлоҳу аълам.\n16:15 / 27.04.2016 2231\nҚўйнинг аврат органларини олиб пиширамиз, еймиз дейишди\n16:18 / 27.04.2016 2464\n2022 21:13 / 22.04.2016\nАссалому алайкум Ишим банкрот бўлиб катта қарзга кириб қолганман. Аллоҳ қодир қилганича қарзимни узмоқдаман. Йиллаб вақтлар кетади қарзимни узишга. Ёш давоми...\n979 12:41 / 30.06.2019\nАссалому алайкум 22 август куни ўғил фарзандли бўлдим. Ўзим намоз ўқийман, рўза тутаман, Аллоҳдан қўрқаман, лекин диний илмим камроқ. Мен ўғлимнинг иншааллоҳ кучли давоми...\n1295 07:51 / 17.10.2018\n1236 09:53 / 10.08.2019\n176 17:00 / 04 март


27.11.2020 – Дарё уз Янгиликлар\nГлавная / 2020 / November / 27\nАрхивы за день : 27.11.2020\n27.11.2020\tЖаҳон Comments Off on Туркманистонда қоғозни тежаш учун босма нашрлар бирлаштирилади\n“Watan” ва “Galkynyş” газеталари бирлашиши натижасида 120 тонна, “Diýar” ва “Возрождение” журналлари бирлашиши туфайли яна 3,7 тонна қоғоз тежалади. Туркманистонда 2021 йилдан айрим газета ва журналлар бирлаштирилиб, рақамли шаклга ўтказилади, уларнинг қоғозли шаклига эса фақат пенсионерлар обуна бўлишади. Бу қоғоз ва маблағни тежаш ҳамда бир хил маълумотни чоп этадиган нашрларни …\n27.11.2020\tЖаҳон Comments Off on Эронда мамлакат ядровий дастури муаллифларидан бири ўлдирилди\nФахризода мамлакат пойтахти яқинидаги Абсард аҳоли масканида террорчилар ҳужуми қурбони бўлган. Қайд этилишича, дастлаб ҳудкуш ўзини портлатган, сўнгра олимнинг автомобили ўққа тутилган. Фото: en.mehrnews.com Теҳрон яқинида Эрон ядровий дастури муаллифларидан бири, ядрочи олим Муҳсин Фахризода ўлдирилди. Бу ҳақда Press TV телеканали ўз манбаларига таяниб хабар берди. Tasnim News агентлигининг хабарига кўра, …\n27.11.2020\tЖамият Comments Off on Яккасарой “паспорт столи” ходими ишдан олинди. Қочқиндаги фуқарони қидириш тезлаштирилади\nKun.uz’да афғонистонлик инвесторнинг тергов ишларидан норози бўлаётгани ҳақида мақола эълон қилингач, Тошкент шаҳар ИИББ бошлиғи Азиз Тошпўлатов афғонистонлик инвестор ва унинг адвокати билан учрашиб, суҳбатлашган. Шаҳар ИИББ бошлиғининг ўринбосари Зафар Алимовнинг айтишича, Яккасарой тумани “паспорт столи” ходими Акмал Атахановнинг фаолияти юзасидан қайта хизмат текшируви ўтказилиб, натижасига кўра у эгаллаб турган лавозимидан озод этилган ва …